Jarkʼatpachas Jehová Diosar servisipkakiñäni | Congregacionan yatjjatañataki\n¿Kuna arutsa liytʼäta? Acholi Afrikáans Akha Albanés Alemán Alemán bajo Altaico Aluro Amis Amárico Argentina markan amparamp parlirinakataki Armenio Aucano Australia markan amparamp parlirinakataki Aymara Ayá Azerí Azerí (alfabeto cirílico) Bashkir Bassa (Camerún) Batak simalunguno Batako karo Batako toba Baulé Becol Bengalí Biak Birmano Bislama Boulou Brasil markan amparamp parlirinakataki Búlgaro Caboverdés Cakchiquel occidental Camboyano Catalán Cebuano Chabacano Changana (Mozambique) Checo Chichewa Chile markan amparamp parlirinakataki China markan amparamp parlirinakataki Chino Tradicional Chino cantonés (simplificado) Chino cantonés (tradicional) Chino mandarín (simplificado) Chitonga Chitonga de Zimbabue Chokue Chol Chopi Chuukés Chuvash Cibemba Cingalés Citonga Colombia markan amparamp parlirinakataki Congo Corea markan amparamp parlirinakataki Coreano Criollo de las Seychelles Criollo guadalupeño Criollo haitiano Criollo inglés de Belice Criollo mauriciano Croacia markan amparamp parlirinakataki Croata Cuba markan amparamp parlirinakataki Damara Dangme Danés Digor Diula Duala Ecuador markan amparamp parlirinakataki Edo Efik Embunda Endebele Endonga Endáu Enzema Eslovaco Eslovaquia markan amparamp parlirinakataki Esloveno Español Estados Unidos markan amparamp parlirinakataki Estonio Ewé Filipinas markan amparamp parlirinakataki Finlandia markan amparamp parlirinakataki Finlandés Fiyiano Fon Francia markan amparamp parlirinakataki Francés Ga Galés Garífuna Georgiano Grecia markan amparamp parlirinakataki Griego Groenlandés Guaraní Gujarati Gun Hausa Hebreo Herero Hiligaynon Hindi Hiri motu Hmong (blanco) Holandés Húngaro Iban Ibanag Ibinda Ibo Idoma Igede Ilocano India markan amparamp parlirinakataki Indonesia markan amparamp parlirinakataki Indonesio Inglés Ishan Islandés Isoko Italia markan amparamp parlirinakataki Italiano Japonés Japón markan amparamp parlirinakataki Javanés Kabiye Kachin Kannada Kaonde Kayin sgaw Kazajo Kazajo (alfabeto árabe Kekchí Kikamba Kikongo Kikuyu Kiluba Kiniaruanda Kipende Kirguís Kiribatiano Kirundi Kisi Krío Kurdo Kurdo (alfabeto latino) Kurdo kurmanyí del Cáucaso Kwangalí Kwanyama Kyangonde Lahu Lao Lenie Letón Lhukonzo Lifu Lingala Lituano Lomue Luganda Lunda Luo Luvale Macedonio Makua-meeto Malayo Malayálam Malgache Maltés Mam Mambue-Lungu Mapudungún Maratí Marshalés Maya Mazateco de Huautla Mingreliano Mixe del norte Mixteco (Guerrero) Mizo Mongol Moré Motu Navajo Ndebele (Zimbabue) Nepalés Ngäbere (o guaymí) Nias Niueano Noruego Nyaneka Nyungwe Náhuatl (Centro) Náhuatl (Guerrero) Náhuatl (Huasteca) Náhuatl (norte de puebla) Okpe Oromo Osético Otetela Palauano Pangasinán Panjabí Papiamento (Curazao) Paraguay markan amparamp parlirinakataki Persa Perú markan amparamp parlirinakataki Pidgin (oeste de África) Pidgin de las islas Salomón Polaco Polonia markan amparamp parlirinakataki Ponapés Portugués de Brasil Portugués europeo Purépecha Quebec markan amparamp parlirinakataki Quechua (Ancash) Quechua (Ayacucho) Quechua (Cuzco) Quechua boliviano Quichua de Chimborazo Quichua de Imbabura Quiché Rarotongués República Checa markan amparamp parlirinakataki Romaní (Macedonia) Romaní de Macedonia (alfabeto cirílico) Romaní de Serbia Romaní del sur de Grecia Ronga Rumania markan amparamp parlirinakataki Rumano Runyankore Rusia markan amparamp parlirinakataki Ruso Rutoro Samoano Sango Saramacano Sena Sepedi Sepulana Serbio (Alfabeto cirílico) Serbio (alfabeto latino) Sesoto de Lesoto Sesoto de Sudáfrica Shona Sidama Silozi Sranangtongo Suajili Suati Sudáfrica markan amparamp parlirinakataki Sueco Sundanés Swajili (Congo) Tagalo Tahitiano Tai Taiwan markan amparamp parlirinakataki Tamil Tayik Telugu Tetun Dili Tigriña Tivo Tlapaneco Tojolabal Tok pisin Tongano Totonaco Tseltal Tsonga Tsotsil Tsuana Tumbuka Turco Turcomano Tuvaluano Twi Tártaro Ucraniano Uhobo Uigur (alfabeto cirílico) Umbundú Urdu Uruund Uzbeko Uzbeko (alfabeto latino) Venezuela markan amparamp parlirinakataki Vietnamita Wallisiano Waray-Waray Wayuunaiki Wolaita Xhosa Xitshwa Yao Yapés Yoruba Zandé Zapoteco (Istmo) Zulú chin haka chin haka Chin haka sanguir Árabe Ñanya Ñemba\n“Kunanaktï nanakajj uñjapkta, istʼapkarakta ukanakat parlañjja janiw amuktʼapkiristti” (HECH. 4:19, 20).\nCANCIÓN 122 ¡Suma saytʼatäpjjañäni!\n1, 2. 1) Diosan arunakap yatiyañajj jarktʼasi ukhajja, ¿kunatsa jan sustjasiñasäki? 2) ¿Kunanakatsa aka yatichäwin yatjjataskañäni?\nKHÄ 2018 maranjja, 223.000 jila yatiyirinakaw kawkjanakantï Diosan arunakap yatiyañajj jarkʼatäki, jan ukajj jan walit uñjatäki uka cheqanakan jakasipjjäna. Uk yatisajj janiw sustjasiñasäkiti, kunjamtï pasïr yatichäwin yateqawayktanjja, cheqpach cristianonakajj arknaqataw uñjasiñäni (2 Tim. 3:12). Jakasktan ukansa yaqha cheqanakansa, gobiernonakajj mä akatjamatwa Jehová Diosar serviñ jarktʼapjjaspa.\n2 Gobiernonakajj Diosan arunakap yatiyañ jarktʼapjjaspa ukhajja, inas akham jisktʼassna: “¿Diosajj yupaychirinakapar jaytanukjjpachïstuti? ¿Wiñayatakit Jehová Diosar serviñajj jarktʼaspachäni? ¿Kawkjantï Diosar serviñajj jan jarkʼatäki uka cheqar sarjjañajat wakisispa?” sasa. Uka jisktʼanakaruw aka yatichäwin qhanañchaskañäni. Diosar serviñajj markasan jarktʼasispa ukhajj kunsa Jehová Diosar serviskakiñatakejj lursna, kunanakatsa amuyasiñasaraki ukanakatwa yatjjataskañäni.\n¿DIOSAJJ YUPAYCHIRINAKAPAR JAYTANUKJJPACHÏSTUTI?\n3. 1) Kunjamtï 2 Corintios 11:23-27 qellqatan siskejja, ¿kuna jan walinakansa apóstol Pablojj uñjasïna? 2) ¿Kunsa apóstol Pablon sarnaqäwipajj yatichistu?\n3 Diosan arunakap yatiyañajj jarktʼaski ukhajja, ‘Jehová Diosajj jaytanukjjpachïstuwa’ sasaw amuysna. Ukampis janiw ukhamäkiti. Apóstol Pablot parltʼañäni. Juparojja, Diosajj suma jaqetwa uñjäna, ukatwa Griego Arut Qellqatanakat 14 cartanak qellqäna, yaqha markanakan yatiyañapatak khitat apostolorakïnwa. Ukhamäkchïnsa Pablojj arknaqataw uñjasïna (2 Corintios 11:23-27 liytʼañataki). ¿Kunsa Pablon sarnaqäwipajj yatichistu? Diosan servirinakapajj arknaqat uñjasipki ukhajja, Jupajj janiw jarkʼaqkapuniti.\n4. ¿Kunatsa akapachankir jaqenakajj uñisipjjestu?\n4 Jesusajja, kunatsa arknaqatäñ suyañasa uk qhanañchänwa. Jupajj sänwa: ‘Jumanakajj janiw akapachankirïpktati, ukatwa akapachajj jumanakar uñisipjjtamjja’ sasa (Juan 15:18, 19). Arknaqat uñjastan ukhajja, Diosajj janis munasjjestaspa ukham janiw amuyañasäkiti, jan ukasti, cheqaparjam sarnaqatasatwa ukhaman uñjastanjja.\n¿WIÑAYATAKIT JEHOVÁ DIOSAR SERVIÑAJJ JARKTʼASPACHÄNI?\n5. ¿Jaqenakajj Diosar yupaychañ jarktʼapjjaspati? Uk kunatï Segunda Guerra Mundialan paskäna ukamp qhanañchtʼam.\n5 Diosan markap contra saytʼirinakajj janiw taqe chʼamani Jehová Diosar yupaychañ jarktʼapkaspati. Waljaniw ukham lurañ munapjje, ukampis janiw puedipkiti. Segunda Guerra Mundialajj apaskäna ukhajja, walja markanakanwa gobiernonakajj Diosan servirinakapar jan sinttʼasis arknaqapjjäna. Janiw Alemania markankir nazi partidonkirinakakejj yatiyañ jarktʼapkänti, Australia, Canadá, markanakankir gobiernonakasa, yaqha markanakankir gobiernonakas jarktʼapjjarakïnwa. 1939 maran guerrajj qalltkäna ukhajja, 72.475 yatiyirinakakiw oraqpachan utjäna. Ukampis guerrajj 1945 maran tukuyjjäna ukhajja, Jehová Diosan bendicionapampejj 156.299 yatiyirinakaw utj-jjäna.\n6. ¿Arknaqat uñjasiñajj yanaptʼistaspati? Uk mä experienciamp qhanañchtʼam.\n6 Ajjsarayañat sipansa, arknaqat uñjasiñajj Diosar jukʼamp serviñatakiw yanaptʼistaspa. Mä chacha warmit parltʼañäni. Jupanakajja, gobiernojj yatiyañ jarktʼkäna uka markanwa jiskʼa wawapamp jakasipjjäna. Uka chacha warmejj ajjsarañat sipansa, precursor regularat serviñwa qalltapjjäna. Ukatakejja, kullakajj walja qollqe pagapkäna uka trabajsa jaytänwa. Jilatajj akham siwa: ‘Yatiyañ jarktʼasitap laykojja, waljaniw Testigonakat yatiñ munapjjäna. Ukhamajja, jaqenakar Bibliat yatichañ qalltañajj jukʼamp facilakïnwa’ sasa. Yatiyañ jarktʼasitapajj yaqhanakarus yanaptʼarakïnwa. Uka pachpa markankir mä jilïr irpirejj akham siwa: ‘Diosan markapat jitheqtapkäna ukanakat waljanejja, tantachäwinakarusa predikiris wasitampiw sarjjapjjäna’ sasa.\n7. 1) ¿Kunsa Levítico 26:36, 37 qellqatat yateqsna? 2) Yatiyañajj markasan jarktʼasispa ukhajja, ¿kunsa jumajj luräta?\n7 Yatiyañ jarktʼasajja, Diosar serviñ ajjsarayassna ukwa uñisirinakasajj munapjje. Ukatakejj kʼarinakwa jiwasat parlapjjaspa, policianakampiw utas thaqsuyapjjaspa, juezanakaruw apayapjjestaspa, jan ukajj yaqheparojja, carcelaruw jistʼantayapjjaspa. Ukham mä jukʼaniru carcelar jistʼantayasajj ajjsarayañwa munapjjestu. Jiwasatï ajjsarayassnajja, Jehová Diosar janiw yupaychjjsnati. Cheqas janiw Levítico 26:36, 37 (liytʼañataki) qellqatan parlki uka jaqenakjamäñ munktanti. Jehová Diosarojj taqe chuymaw serviskakiñasa, janipuniw ajjsarayasisajj Jupat jitheqtañ munktanti. Diosar taqe chuyma confiyatas laykojja, janipuniw kunäkipansa ajjsarkañäniti (Is. 28:16, NM). Ukatwa Jehová Diosarojj ‘yanaptʼita’ sasin mayistanjja. Yanaptʼapampejja, wali chʼamani gobiernonakan jarkʼatpachas Diosasar serviskakiñäniwa (Heb. 13:6).\n¿YAQHA CHEQAR SARJJAÑAT WAKISISPA?\n8, 9. 1) ¿Kunsa taqenis amtjjañapa? 2) ¿Kunas mä suma amtar puriñatakejj yanaptʼistani?\n8 Yatiyañajj jarktʼaski ukhajja, ‘¿Diosar serviñajj jan jarkʼatäki uka cheqar sarjjañajat wakisispa?’ sasinwa jisktʼassna. Ukampis sapa mayniw yaqha cheqar sarjjaniti janicha uk amtjjañapa. Yaqheparojja, inas kuntï nayrïr patak maranakan jakasir cristianonakajj lurapkäna uk yatjjatañajj yanaptʼchispa. Uñisirinakajj Estebanar qalamp kʼupjasin jiwayapkäna uka qhepatjja, Jerusalenankir cristianonakajj Judea ukhamarak Samaria uksa toqenakaruw sarjjapjjäna. Yaqhepasti, Fenicia, Chipre, Antioquía uksanakaruw sarjjapjjarakïna (Mat. 10:23; Hech. 8:1; 11:19). Maysa toqetjja, yaqhepajj inas apóstol Pabljam lurañ amtapjjarakchispa. Jupajja, kawkjantï arknaqañajj qalltaskäna uka cheqanwa qheparäna. Jan waltʼayatas uñjasiñapäkchïnjja, Diosan arunakap yatiyañataki, ukhamarak arknaqat uñjasipkäna uka jilat kullakanakar chʼamañchtʼañatakiw uka cheqan qheparäna (Hech. 14:19-23).\n9 ¿Kunsa taqe ukanakat yateqsna? Sapa familia pʼeqtʼiriw kunsa lurani uk amtjjañapa. Ukampis janïr amtkasajja, Jehová Diosaruw yanaptʼa mayisiñapa. Esposapasa wawanakapas kunjamas jikjjatasipjje, yaqha cheqar sarapjjani ukhajj kunjamas jikjjatasipjjarakini uka toqenakatwa amuykiptʼañapa. Ukhamajj sapa mayniw llakisiñapa (Gál. 6:5). Janipuniw yaqhanakarojj kun lurañ amtapjjatapatsa juzgañasäkiti.\n¿KUNJAMSA JARKʼATPACHAS DIOSAR SERVISKAKSNA?\n10. ¿Kuna ewjjtʼanaksa sucursalasa jilïr irpirinakas churapjjestani?\n10 Jarkʼat uñjasiñäni ukhajja, ¿kunas Jehová Diosar serviskakiñatakejj yanaptʼistani? Sucursalaw jilïr irpirinakarojj kunjamsa Diosan Arupsa, Bibliat apstʼat qellqatanaksa katoqañäni uk sapjjani. Kunjamsa tantachasiñäni, kunjamsa predicañäni uksa jupanakaw sapjjarakini. Sucursalatï jilïr irpirinakamp jan comunicasiñ puedkani ukhajj ¿kunsa lurañasa? Ukapachanjja, jilïr irpirinakaw kunsa lurañasa uk Bibliarjama, ukhamarak Bibliat apstʼat qellqatanakarjam ewjjtʼapjjestani, ukaw Jehová Diosar serviskakiñatakejj yanaptʼistani (Mat. 28:19, 20; Hech. 5:29; Heb. 10:24, 25).\n11. 1) ‘Kunanakatï Jehová Diosar taqe chuyma confiyañatakejj munaski ukanakajj janiw faltkistaniti’ sasin ¿kunatsa confiysna? 2) ¿Kunsa Biblia, ukhamarak Bibliat apstʼat qellqatanak jarkʼaqañatakejj lursna?\n11 Jehová Diosajja, kunanakatï Jupar taqe chuyma confiyaskakiñatakejj munaski ukanak jiwasar churañwa arsuwayi (Is. 65:13, 14; Luc. 12:42-44). Ukhamajj markapajja, kunanakatï Jupat jan jitheqtañatak munaski ukanak churistaniwa. Ukampis ¿kunsa jiwasajj luraraksna? Jehová Diosar serviñajj jarktʼaskani ukapachanjja, Biblia, ukhamarak Bibliat apstʼat qellqatanak kawkjarus imantsna uk sum amuytʼañasawa. Taqe ukanakjja, jan jikjjatañjamäki uka cheqanakaruw imantsna. Jehová Diosar taqe chuyma confiyaskakiñatakis taqeniw chʼamachasiñasa.\nJehová Diosan yanaptʼapampejj jan ajjsarasaw tantachassna. (Párrafo 12). *\n12. Jan amuykay tantachasiñatakejja, ¿kunjamsa jilïr irpirinakajj tantachäwinak wakichtʼapjjaspa?\n12 ¿Kunjamas tantachäwinakajj apasini? Jaqenakatak jan amuykayakiw tantachasiñasa, jilïr irpirinakaw ukhamäñapatak wakichtʼapjjani. Ukatakejj inas akham sapjjchistani: ‘Jiskʼa gruponakanwa tantachasiñäni’ sasa. Tantachasiñ lugarasa horasa sapa kutiw mayjtʼayasirakispa. ¿Kunsa jiwasajj tantachasirinakar jan walinakat jarkʼaqañatakejj lursna? Tantachäwir purisasa sarjjasasa, janiw jachʼat parlañasäkiti, janirakiw tantachäwitakjam isthapitas sarañasäkiti.\nDiosan arunakap yatiyañajj jarktʼaskani ukhajj yatiyaskakiñäniwa. (Párrafo 13). *\n13. ¿Kunsa Unión Soviética sasin uñtʼatäkäna uka markankir jilat kullakanakat yateqassna?\n13 ¿Kunjamsa predicañäni? Sapa lugaranwa predicañajj mayj mayjäni. Niyakejjay Jehová Diosar wal munasstanjja, Reinopat parlañas wal gustchistojja, Diosat kunjamatsa parlapuniñäniwa (Luc. 8:1; Hech. 4:29). Testigonakajj kunjamsa Unión Soviética sasin uñtʼatäkäna ukan predicapjjäna uka toqet parlkasajja, sarnaqäwinakat qellqeri Emily Baran sat warmejj akham sänwa: “Gobiernojj predicañ jarktʼäna ukhajja, Testigonakajj vecinonakaparu, trabajir masinakaparu, amigonakaparuw Diosat parlapjjäna. Ukham lurapjjatapat carcelar apayapjjäna ukhasti, carcelankirinakaruw predicapjjarakïna” sasa. Unión Soviética markankir jilat kullakanakasajja, jarkʼatpachas predicasipkakïnwa. Jiwasajj ukhamarakiw Diosar serviñajj kawkjantï jakasktan ukan jarktʼasispa ukhajj predicaskakiñasa.\nKunapach amuktʼañsa yatiñasawa. (Párrafo 14). *\n14. ¿Kunsa Salmo 39:1 qellqatajj ewjjtʼistu?\n14 Amuyumpiw yaqhanakar kuns sañasa. Jehová Diosar serviñajj jarktʼaski ukhajja, kunapachas ‘amuktʼañ horasäspa’ uk amuyañasawa (Ecl. 3:7). Janipuniw kawkjansa tantachastan, kunjamsa Biblsa Bibliat apstʼat qellqatanaksa katoqtan, ni jilat kullakanakan sutinakapsa yaqhanakar yatiyañasäkiti. Janiw autoridadanakarusa, amigonakasarusa, markasankir familiaranakasarusa, ni yaqha markankir familiaranakasarus ukanak yatiyañasäkiti. Yatiysnajja, jilat kullakanakasaruw jan walin uñjasiysna (Salmo 39:1 liytʼañataki).\n15. ¿Kun lurañsa Supayajj munistani, ukat kunsa ukar jan purtʼasiñatakejj lurañasa?\n15 Janipun jiskʼa jan waltʼäwinak utjipan tʼaqjtañäniti. Tʼaqjtat mä familiajj tukusispawa, Supayajj uk sum yati (Mar. 3:24, 25). Ukatwa kunaymanit tʼaqjtayañ munistu, ukhamat jupa contra saytʼasiñat sipansa jiwaskam jan waltʼayasiñasataki.\n16. ¿Kunsa Gertrud Poetzinger kullakat yateqsna?\n16 Wali experienciani cristianonakas ukar jan purtʼasiñatakejj chʼamachasipjjañapawa. Gertrud Poetzinger kullakampita Elfriede Löhr kullakampit parltʼañäni. Alajjpachar sarañatak ajllit uka kullakanakajja, yaqha kullakanakamp chikaw campo de concentración nazi ukankapjjäna. Elfriede kullakajj mayni kullakanak nayraqatan suma discursonak arstʼirïnwa, ukatwa Gertrud kullakajj jupar uñisiñ qalltäna. Envidiasitapat amuyasisajja, Gertrud kullakajj Jehová Diosaruw yanaptʼa mayisïna. Jupajj akham sasaw qellqäna: “Yaqhanakajj jiwasat sipansa jukʼamp sumwa kun lurañs yatipjje, jukʼamp luräwinakwa Diosan markapan katoqapjjaraki, ukat jan envidiasiñwa yateqañasa” sasa. Gertrud kullakajja, Elfriede kullakajj kunja suma chuymanisa uk amuyañatakiw chʼamachasïna, ukaw jupamp sum apasiñatakejj yanaptʼäna. Campo de concentración ukan janiw jiwapkänti, jakäwinakapajj aka oraqen tukuyjjäna ukapachkamaw Diosar jan jitheqtas serviwayapjjaraki. Jiwasatï jilat kullakanakasamp sum apasiñatak chʼamachasiñänejja, janiw tʼaqjtañar purtʼaskañäniti (Col. 3:13, 14).\n17. ¿Kunatsa ewjjtʼanakar istʼañasapuni?\n17 Ewjjtʼanak istʼapjjapuniñäni. Jiwasatï pʼeqtʼapkistu uka confiykay jilatanakar istʼañänejja, janiw jan walinakar purtʼaskañäniti (1 Ped. 5:5). Mä precursor jilatat parltʼañäni. Yatiyañajj jarkʼatäki uka mä markanjja, akham sasaw jilat kullakanakar ewjjtʼasïna: “Bibliat apstʼat qellqatanak janiw jaqenakar churapjjätati” sasa. Ukampis uka jilatajja, ewjjtʼanakar jan istʼasaw qellqatanak lakiraskakïna. ¿Kuna jan walinsa ukham luratapat uñjasïna? Mä urojja, yaqha jilat kullakanakampiw jaqenakar Bibliat parlasipkäna (predicación informal), tukuyjjapjjäna uka qhepatjja, policianakaw jupanakar wal jisksupjjäna. Amuyatajja, uka policianakajj jilat kullakanakar arktasaw taqpach qellqatanak jaqenakar mayipjjäna. ¿Kunsa ukat yateqsna? Ewjjtʼanakajj jiwasatak janis waljamäkchejja, istʼañasapuniwa. Jiwasatï pʼeqtʼañatak uttʼayatäpki uka jilatanakar istʼapjjapuniñänejja, Jehová Diosajj bendisistaniwa (Heb. 13:7, 17).\n18. ¿Kunatsa jan wakiskir leyinak uttʼayañajj jan walïkaspa?\n18 Janipun jan wakiskir leyinak uttʼayañäniti. Jilïr irpirinakatï uk lurapjjaspajja, mä qʼepsa jilat kullakanakar apjjatapkaspa ukhamäspawa. Jehová Diosar serviñajj Checoslovaquia sasin uñtʼatäkäna uka markan jarktʼaskäna ukhajj kunas pasäna uka toqet parltʼañäni. Juraj Kaminský jilatajj akham sänwa: “Pʼeqtʼir jilatanakampiru walja jilïr irpirinakampir katuntasïna uka qhepatjja, kunsa jilat kullakanakajj lurapjjañapa, kunsa janiraki ukwa jan katuntat jilatanakajj mä listar wakichapjjäna” sasa. Jehová Diosajja, janiw jan wakiskir leyinak uttʼayañatak permiso churkistuti. Leyinak uttʼayirejja, janiw jilat kullakanakarojj jan walinakat jarkʼaqkiti, jan ukasti, jilat kullakanakjjar munañanïpkaspas ukhamwa uñachtʼayi (2 Cor. 1:24).\nJEHOVÁ DIOSAR SERVISKAKIÑASAWA\n19. Supayajj walsa jiwasar arknaqañatak chʼamachaskchejja, ¿kunatakis 2 Crónicas 32:7, 8 qellqatajj chʼamañchtʼistu?\n19 Jiwasar uñisiri Supayajja, khitinakatï Jehová Diosar jan jitheqtas servipki ukanakar arknaqaskakiniwa (1 Ped. 5:8; Apoc. 2:10). Supayasa jupa toqet saytʼasirinakasa, Jehová Diosar serviñ jarktʼasipkakiniwa. Ukampis janiw ajjsarayasiñasäkiti (Deut. 7:21). Jehová Diosaw jiwasampïski, yatiyañajj jarkʼatäkani ukhasa yanaptʼaskakistaniwa (2 Crónicas 32:7, 8 liytʼañataki).\n20. ¿Kun lurañsa jumajj amtta?\n20 Nayrïr patak maranakan jakir cristianonakat yateqasipjjañäni, jupanakajja uka tiempon apnaqapkäna uka jaqenakarojj akham sapjjänwa: “Diosar istʼañat sipansa jumanakar istʼañatejj Dios nayraqatan walïchejja, jumanak amuytʼjjapjjam. Kunanaktï nanakajj uñjapkta, istʼapkarakta ukanakat parlañjja janiw amuktʼapkiristti” sasa (Hech. 4:19, 20).\nDiosar serviñajj jarktʼaskani ukapachanjja, ¿kunjamsa Levítico 26:36, 37 qellqatajj Jehová Diosar serviskakiñatak yanaptʼistani?\nDiosar serviñajj jarktʼaskani ukapachanjja, ¿kunjamsa Salmo 39:1 qellqatajj Jehová Diosar serviskakiñatak yanaptʼistani?\nDiosar serviñajj jarktʼaskani ukapachanjja, ¿kunjamsa 2 Crónicas 32:7, 8 qellqatajj Jehová Diosar serviskakiñatak yanaptʼistani?\nCANCIÓN 73 Jan ajjsarañatak yanaptʼapjjeta\n^ Párrafo 5 ¿Gobiernonakajj Diosan arunakap yatiyañ jarktʼapjjaspa ukhajj kun lurañas wakisispa? Aka yatichäwinjja, ukhaman uñjasisajj kunsa Diosar serviskakiñatakejj lursna, kunanakatsa amuyasiñasaraki ukanakatwa yatjjataskañäni.\n^ Párrafo 59 FOTOT JUKʼAMP QHANAÑCHTʼAÑATAKI: Aka yatichäwin uñstki uka fotonakajja, yatiyañajj jarkʼatäki uka markanakan kunjamsa Testigonakajj Jehová Diosar servisipkaki ukwa uñachtʼayi. Kawkjantï cosasanakajj mä utan imaski (almacén) uka cheqanwa mä qhawqha jilat kullakanakajj tantachasisipki.\n^ Párrafo 61 FOTOT JUKʼAMP QHANAÑCHTʼAÑATAKI: Mä kullakajj mä warmimpi parlkasaw (kullakajj chʼeqa toqenkki ukawa) Jehová Diosat parlañatak chʼamachasiski.\n^ Párrafo 63 FOTOT JUKʼAMP QHANAÑCHTʼAÑATAKI: Mä jilataruw policianakajj jisksusipki, ukampis jilatajj janiw kuns jilat kullakanakat arskiti.


Jesusajj Sanedrinankir jaqenakan juzgatänwa (Mateo 26) | Jesusan sarnaqatapa\nAnás, Caifás sat chachanakan ukaruw apapjjäna\nJESUSAROJJ ANÁS SAT NAYRA JACHʼA JILÏR SACERDOTEN UKARUW APAPJJÄNA\nSANEDRINANKIR JAQENAKAJJ JANIW CHEQAPARJAM JUZGAPKÄNTI\nJesusaru mä jan wali jaqjam ñachʼantasajja, Anasan ukaruw apapjjäna. Jesusajj waynitükasin templon yatichirinakar wal musparaykäna ukhajja, jupaw jachʼa jilïr sacerdotëskänjja (Lucas 2:42, 47). Anasan yaqhep wawanakapajj jachʼa jilïr sacerdotëpjjarakïnwa, jichhasti Caifás sat tollqapaw jachʼa jilïr sacerdotënjja.\nJesusajj Anasan utapankkipanjja, Caifasajj Sanedrinankirinakaruw tantachthapiskäna. Uka tribunalanjja 71 chachanakaw juzgañatakejj uttʼayatäpjjäna, nayra jachʼa jilïr sacerdotenakas uka taypinkapjjarakïnwa.\nAnasajja “Jesusarojj discipulonakapata ukhamarak yatichäwipat jisktʼäna”. Jesusajj jupar sarakïnwa: “Taqe jaqenak nayraqatanwa nayajj parlayäta, kawkirutï taqe judionakajj sarapki uka sinagogansa templonsa yatichapuniyätwa, janirakiw kunsa jamasat parlkti. ¿Kunatsa nayar jisktʼista? Khitinakatï parlir istʼapkitu ukanakar jisktʼanim” sasa (Juan 18:19-21).\nUkjjarusti, uka jakʼan sayaskir mä guardiaw Jesusar ajanut tʼajjllintäna, akham sasaw toqentarakïna: “Jilïr sacerdoten jisktʼatajj ¿ukhamti jumajj jaysäta?” sasa. Jesusajj janiw kuna jan walsa lurkänti, uk yatisajj akham sasaw jupar sarakïna: “Nayatï jan wal parlstjja, uka jan walit qhanañcham. Nayatï cheqapar parlstjja, ¿kunatsa jumajj nuwista?” sasa (Juan 18:22, 23). Ukanak pasatatjja, Anasajj Caifás tollqapan ukaruw Jesusarojj apjjaruyäna.\nJachʼa jilïr sacerdotëkäna ukasa, markan jilïr irpirinakapasa, escribanakasa, mä arunjja Sanedrinankir taqpach chachanakaw Caifasan utapan jankʼak tantachasipjjäna. Pascua aruman maynir juzgañajj janiw leyirjamajj walïkänti, ukhampachasa jan wali amtanakap lurasipkakïnwa.\nUka jaqenakajja janiw Jesusarojj cheqapar juzgañ amtapkänti. ¿Kunatsa? Jesusajj Lázaro chachar jaktaykäna uka qhepatjja, Sanedrinankirinakajj Jesusar jiwayañwa amtapjjäna (Juan 11:47-53). Ukhamarus uka urunak nayrakiw judío religionan pʼeqtʼirinakapajj Jesusar kʼarimp kʼarimpi katuntañatak amtapjjäna, ukhamat jiwayañataki (Mateo 26:3, 4). Cheqansa ¡janïra juzgaña qalltkasaw Jesusarojj jiwañapatak juchañchjjapjjäna!\nJaniw tantachäwipakejj leyirjam jan walïkänti, jachʼa jilïr sacerdotenakampi Sanedrinankir mayni jaqenakampejj Jesusar juchañchañatakiw kʼari testigonak thaqasipkäna. Waljanirus jikjjatapkchïnjja, sapa mayniw may maya parlapjjäna. Qheparusti paniniw akham sasin parlapjjäna: “Nanakajj aka jaqer istʼapjjtwa akham siri: ‘Jaqen amparapamp lurat aka templo allthapïwa, kimsürutjja yaqha templo saytʼayarakëjja, ukajj janiw jaqen amparapan luratäkaniti’ sasa” (Marcos 14:58). Ukhampachas uka chachanakajj may maywa parlapjjarakïna.\nCaifasajj Jesusar akham jisktʼäna: “¿Janit kuns kamskäta? ¿Kunsa aka jaqenakajj juma contra parlasipki?” sasa (Marcos 14:60). Jesusasti ukham may maya parlir kʼari testigonakan juchañchatajj amukïskänwa. Ukatwa Caifasajj yaqha toqet juchañchañ yantʼäna.\nMaynejj Diosan Yoqapätwa sirïna ukhajja, judionakajj wal colerasipjjerïna. Kunapachatï Jesusajj Diosaw Awkijajja siskäna ukhajja, judionakajj Jesusar jiwayañwa munapjjäna, “Diosjamäkaspas ukhamaw tuku” sasaw sapjjarakïna (Juan 5:17, 18; 10:31-39). Ukanak yatisaw Caifasajj akham sasin Jesusar jan wali amtamp jisktʼäna: “¡Jakkir Diosan sutipjjar juramentompi sapjjeta, ¿jumätati Diosan Yoqap Cristojja?!” sasa (Mateo 26:63). Jesusajj sänwa: “Jïsa, nayätwa. Jumanakajj jaqen Yoqaparuw uñjapjjäta, khititejj taqe chʼamanïki ukan kupëjjapan qontʼata ukhamaraki alajjpach qenayanakamp chika jutaskiri” sasa (Marcos 14:62). Jesusajja Diosan Yoqapatwa sasajj nayratpachwa sirïna (Juan 3:18; 5:25; 11:4). Janitejj ukham siskaspänjja, janis jupajj Diosan Yoqapäkaspa, janis Cristökaspa ukhamaw amuyasispäna.\nUkanak istʼasasti, Caifasajj isinakapwa chiyanoqasïna, akham sasaw arnaqasirakïna: “¡Dios contraw aka jaqejj jan wal parli! ¿Kunataraki yaqha testigonak munaskañänisti? ¡Uñjapjjam! Jumanak pachpaw Dios contra jan wal parlir istʼasipktajja, ¿kamsapjjasmasa?” sasa. Sanedrinankirinakasti “jiwañapawa” sasaw sapjjarakïna (Mateo 26:65, 66).\nJupanakajj Jesusat sawkasiñwa qalltapjjäna, chʼakunoqapjjarakïnwa. Mayninakajj ajanut tʼajjllintasaw thuskatapjjarakïna. Ajanut chʼoqantasin tʼajjllinoqasajja, akham sasaw jiskʼachapjjäna: “¡Profetästajj sapjjeta! ¿Khitis nuwtam?” sasa (Lucas 22:64). Uka arumajja Diosan Yoqaparojj jan walinak lurapjjäna, janiw leyirjamas juzgapkänti.\n¿Jesusarojj kawkirus nayraqat apapjjäna, kunsa ukan lurapjjarakïna?\n¿Ukjjarojj kawkirus Jesusar apapjjäna, kunjamsa Caifasajj Jesusar jiwayapjjañapatakejj Sanedrinankirinakar amtayäna?\nJesusar juzgapkäna ukhajja, ¿kuna jan walinaksa lurapjjäna?


Bahréin uksa markanx rey ukar jan wali arunakamp arch’ukis qillqapxatapatx suxta tuiterunakaruw jist’anti · Global Voices Aymarata\n(es) ukan jaqukipiri\tVictoria Ferreyra\nJaqukipäw uñt'ayata/apkatata 18 Llamayu phaxsi 2013 14:28 GMT\nAka blog ullart'apxañäni Español, Malagasy, English, عربي, Français, বাংলা, English\nSuxta Twitter apanaqirinakaw mä maratak sentenciat [en] jikxatsipxtayna, 15 uru aka llamayu phaxsit makiptatarux sitio microblogueo uksan Rey Hamad bin Isa Al Khalifa ukar jan wali arunakamp chiqanchas qillqapxatanakapata.\nAgencia de Noticias Bahreiní, ukarjamax [en] yatisiwa aka «seis sospechosos» ukax phisq kutiw ukham acusat uñjasxatayna. Jan wali arunak qillqapxatapata.\nAka Bahrain Press Association [ar] ukax Londres uksan jixatasi, ukatx yatiyiwa sentenciados ukanakax aknirinakawa:\n@BahrainPA: Sentenciados ukanakax Rey ukaruw jan wali arunakamp Twitter uksan qillqapxatayna ukat jupanakax aknirinakawa: abogado Mahdi Al Basri, Mahmood Taresh, Mohsin Abdali, Hassan Abdali, Hassan Abdali ukat Ammar Makki.\nHassan Abdali uka chachax paykutiw uñsti, Global Voices Online ukax mä patjäwipachat jan ukax janich pachpa jaqikpach yaqhapachach ukx janiw sum amuyañ atkiti. Pächasiwi [en] Global Voices ukarux janiw suma qhanancht’apkanti kuna pachati aka qillqäw lurkan ukhaxa.\nAsociación ukax uñt’ayiwa:\n@BahrainPA: BPA: aka sentencias ukax Libertad de Expresión ukarus janiw sapkasp ukham amuyayapxitu.\nUkañkamasti, Sociedad de la Juventud Bareiní pro Derechos Humanos uksankirinakax arst’apxiwa [en] uka phisqha tuyteros ukanakax mä mara mutuñ utankañatakiw jist’antatapxi (sentenciados) ukat jank’ak antutatañap mayipxi:\nSociedad de la Juventud Bareiní pro Derechos Humanos (BYSHR) ukax mä demanda ukham luri:\nkhitinakati jist’antatapk ukanakar jank’ak antutnukupana, libertad de expresión ukamp sarantasktapata;\nBahréin markan medios sociales ukanakatak mä suyt’äwi;\nkhitis amuyunakap arst’asp ukar arxatañani, janiw ukarux janiw satañapakiti.\nSentencia ukax red uksanx walipuniw amuyunaks utjayawayi.\nBahraini Freedom Prayers ukax sentencias ukarux mä asxarayäwikaspas amukt’ayañatak ukhamw uñji:\n@FreedomPrayers: Maymarax tuiteronakax 6 phasxitakiw sentenciat uñjasipxäna. Aka marax mä mararuw purxapxi. Mayninakati jan amukt’akan ukhax 5 maraspati. #Bahrain\nToby Matthiesen qillqirixa, Reino Unido uksankirix tuitter uksa qillqt’i:\n@TobyMatthiesen: Bahréin markan Juzgadopax 6 tuiteroruw mä mara mutuñ utankañapatak jist’antati, Rey ukar «jan wali arunakamp» arch’ukis qillqatanakapxata.\nMarc Owen Jones yatxatirix jiskt’iwa:\n@marcowenjones: No podrían arrestar a todos si todos insultaran al Rey en Twitter\n@marcowenjones: Janiw taqinir jist’antakaspati, Twitter uksan taqinit Rey ukar jan wali arunakamp arch’ukipacha.


Global Voices Aymarata » Gaza – Franja markanx mä qullirix janchit usut wawanakatakiw yatiqañ uta lurañ yänt’i · Global Voices Aymarata » Print\nJaqukipäw uñt'ayata/apkatata 20 Achuqa phaxsi 2015 15:57 GMT 1\t · Qillqiri Joey Ayoub (es) ukan jaqukipiri\tLourdes Sada, Emma Quispe Mamani\nCategoria-naka: Medio Oriente & Norte África, Palestina, Citizen Media, Health, Humanitarian Response\nMä IndieGogo  sat kampañaw qullqinaka apthapiski, Gaza markan janchhit usut wawanakatak wasitamp yatiqañ uta lurañataki. Kunatix maymaraw Israel markan p’ampachjapxatana . Save Gaza sutin proyecto  ukax sarantaskiw Basel Abu Warda jupan ch’amañchata , mä qulliri Al Shifa , jach’a qullañ utan irnaqiri, ukhamaraki Mostafa Asi , activista de derechos humanos. Aka proyecto ukan amtäwipax 35,000$ ukha qullqi apthapiñ amtaniwa janïr tunka urunakakipan qäsiwi phaxsita. Añchhitkamasti, 31,768$ ukha qullqiw 500 jaqinakat apthapisitäna.\nAkham sutimpi #GazaWheelChairs  (sillas de ruedas de Gaza), Abuwarda uka qullirix kunjams wawanakax yatiqañ utan yanapatapxan ukwa yatiyi:\nCampañax Sociedad de Discapacitados Fisicos ukan yanapäwipampi lurasi , Gaza markan mä ONG ukhamatapata, 1992 marana yuritäna, mä “tama janchit usut waynanakampi”. Kunjamatix página de Indie Gogo tuqin yatiyki , Sociedad ukax Gaza markanx nayïr ONG ukhamatänawa, janchit usut waynanakaru ch’amañchiri nayrar sartañapataki. Akham sarakiwa:\n” Janchit usut tamankirinakax ch’amañchapxañapaw janchit usut jaqinakaruxa derechonakapata yatiyasa, amtäwinakap phuqhañatak yanapt’asa, ukhamarak markan jakasipxañapataki.\nGaza markanx Abu Warda uka qullir jaqix kawkhantix uñjasi kunjams yanapapxi janchit usut wawanakarux ukxat mä video uñicht’ayi.”\nIndonesia markankiri Akhwat Bergerak , warmi tamanaka ACT Indonesia ukham sutin  pä organizacionanakaw campañaru ch’amanchapxaraki.\nURL to article: https://aym.globalvoices.org/2015/03/7078\n maymaraw Israel markan p’ampachjapxatana: https://es.globalvoicesonline.org/2014/08/28/alto-al-fuego-permanente-en-gaza-luego-de-50-dias-de-guerra-y-devastacion/\n Basel Abu Warda jupan ch’amañchata: https://twitter.com/drbaselabuwarda\n Al Shifa : https://es.wikipedia.org/wiki/Hospital_Al-Shifa\n Sociedad de Discapacitados Fisicos ukan yanapäwipampi lurasi: https://www.facebook.com/physicallydisabled\n ACT Indonesia ukham sutin: http://www.act.id/


Yatiñ cancaña jicjjatañataquisti nayrakatajj waquisiwa Tatitur ajjsaraña; pisi amuyt'an jakenacasti jisc'achapjjewa yatiñarusa, yatichäwirusa.\nYatiñan jakenacan churäwipajj aytat cancañawa, ucampis jan amuyt'an jakenacajj p'enkachatäniwa.\nYatiñanïqui ucajj yatichäwi arunacjja catokasiwa; jan wali parlir jakesti tucusiñaruwa puri.\nJan yatiñan jakejj juchanac lurasawa cusisi; yatiñan jakesti, yatiñ cancañatwa cusisi.\nJan amuyt'an jakejj mäquiwa cunatsa colerasi, ucampis ch'iqhi jakejja jan wali chuyma uscay arunacarojj janiw yäkquiti.\nSuma yatiñan jakenacamp chica sarnakerejja, suma yatiñaniraquïniwa; jan amuyt'an jakenacamp chica sarnakeristi, jan walt'añaruwa puriraquini.\nJan amuyt'an jakejja yatiñanïcaspas ch'iqhïcaspas uqhamaw amuyasi, mäwjana amuqui kheparatapata.\n Jan amuyt'an jakejj janiw yatekañ munquiti; jan ucasti jupan amuyt'äwipacwa parlañ muni. Ñankha lurañanjja p'enkachäwiquiwa utji; jach'a jach'a tucuñanjja jisc'achayasiñaquiw utji. Jaken arunacapasti walja umanacar uñtatawa, jalir jawirjamawa, jacañ churir phuch'uraquiwa. Janiw asquïquiti taripirinacan juchan jaket arjjatañapajja; janiraquiw asquïquiti jan juchan jaken sarnakasiñaparus janiw sañajja. Jan amuyt'an jakejj parlatanacapampejja jan walt'añaruwa manti, jan wali parlatapatwa jawk'jatas uñjasiraqui. Jan amuyt'an jakejj parlatapampejja jupa pachpa tucjatäñaruwa purisqui; parlatapampejja mä lazompjamawa cuncaparu uchantasisqui.\nMä suma jach'añchäwiwa qhititejj ch'ajjwañanacaru jan mantqui ucataquejja; ucampis jan amuyt'an jakejja uca ch'ajjwañanacarojja mantañ munaquiwa.\nJan amuyt'an jakerojj jan parlamti, ch'iqhi arunacamatjja jupajj sawcasïtamwa.\nuqhamawa amigopar sallkjir jakejja, ucatsti saraquiwa: “Alekaw sawct'asiscsma” sasa.\nJan amuyt'an jakewa, jupa pachpan amuyt'aparu alcatasqui ucajja, ucampis qhititejj yatiñ cancañampi cunsa lurqui ucawa khespiyatäni.\nJaniw walïquiti mä yatiñan jakena jan amuyt'an jakempi ch'ajjwañapajja; jan amuyt'ani jakejj colerasiwa, sawcasiraquiwa, ucatsti janiw cuna ascsa jupampejj apscaniti.\nJan amuyt'an jakejj mäquiwa cunatsa colerasi, ucampis yatiñan jakejja colerasiñapjja mäquiwa apanucu.\nÑankha amuyun jakenacajj sapjjewa: “Janiw Diosajj utjquiti” sasa. Takeniw ñankha lurir tucupjje; cunayman ñankhanac lurapjje; janiw qhitis asqui lurirejj utjquiti.\nYatiñan jakejj jan walirojja ajjsariwa, ucatsti jithektaraquiwa, ucampis jan yatiñan jakejj ch'amaparuquiw alcati.\n Yatiñan wawajj awquiparu, taycaparojj cusisiyiwa; jan yatiñan wawasti awquiparu, taycaparojj jisc'achiwa. Jan amuyt'an jakesti jan wali sarnakatapatjja cusisiwa; ch'iqhi jakesti sarnakäwinacapjja chekachasiwa.\n Jan amuyt'asiri jaketjja jithektam; jupan arunacapanjja janiw yatiñ cancaña jicjjatcätati. Yatiñ cancañajja yatiñan jakerojj amuyt'ayiwa sarnakañapanjja, ucampis jan amuyt'an jakerojj pachpa jan wali luratanacapaw sallkji. Jan amuyt'an jakenacajj juchapatjja janis cunäcaspa uqhamwa jan yäkapquiti, ucampis cheka lurir jakenac taypinjja suma jacañawa utji.


Iran-an Chat ukax jan wali aruti. WeChat Ukax Jark’antatawa · Global Voices Aymarata\nIran-an Chat ukax jan wali aruti. WeChat Ukax Jark'antatawa\nJaqukipäw uñt'ayata/apkatata 24 Jallu qallta phaxsi 2013 14:04 GMT\nAka blog ullart'apxañäni Malagasy, Español, বাংলা, فارسی, عربي, Italiano, Magyar, Français, English\nRepública Islámica-n Internet churirinakax WeChat uk jark'antawayapxi sasaw blog-anakampin sityunakampin yatiyäwinakax qhananchi. WeChat ukax Redes Sociales ukaruw teléfonos inteligentes apnaqirinakarux mantayi. Ukch'añkamax mayni Irán jilïr irpirin mä pä ministrunakapax yaqha arkirinakamp aruskipañatakiw may may Redes Sociales ukanak apnaqapxaraki, iran-inkir markachirinakax Facebook-ar mantañat tuwatapxiwa.\nIran-n Vatan Dust-ax yatiyäwit akjam arsüna:\nUkjarux jila kullakanakan lup'ïwinakap jamasat apaqañ yant'apxani.\nFaaar Ranak arsukirakiwa:\nJaniw WeChat uk apnaqasitapata, jan ukax janis ukax wakiskirikiti. Jamasat lup'ïwinak apaqapxi ukaw jan akch'as walikiti.\nIraninkir blog apnaqir Gilboygreen-ax akjamarak qilqt'i:\nKunats República Islámica-x WeChat ukar jan wal lurpacha. Jupanakax jaqich arskan sasaw llakisipxi. Jichhürux [mä aplikasyun] jichh apaqapxpacha. Kunats jan jila kullakanakan aruskipañanakap munapkpacha. Jilïr irpirinakax akatuqit qhananchapxañapawa. Canal de televisión ukas aruskipañatakix jark'atawa, ukat kunjams jaqix jan walinakap askichapxaspa… Jan «chat» uka arur asxaramti. Chat ukax taqin uñt'atawa.\nYaqha blog apnaqir 1ironi-x qilqt'arakikiwa:\nkamachirjamax niya taqi manq'aw jark'ata… Waljaw akjamanakax utji, sañäni, manq'añ tumatinaka ukat tiliwisyun uñch'ukiña [ukanakax jan waljam uñt'atapxiwa]. Walja diputado-nakaw WeChat uk tuwxatañatak mayachasisipkaki, ukampins Psiphon [software elusión] ukatuqix apnaqaskaksnawa.\nIran-inkir chachax machaq jilïr irpiriruw sawkasisjam amparamp luqch'uki:\nChha sum Rouhani.\nCitizen Media 7 uruw makiptxi


Génesis 42 QA97 - Jacobojj Egipton trigo utjascatap - Bible Search\nJosean jilanacapajj Egiptoruw trigo alasir sarapjje\n1Jacobojj Egipton trigo utjascatap yatisinjja, yokanacaparojj sänwa: “¿Cuns ucan jumanacajj jumanaccama uñch'uquisisajj lurasipcta? 2Egipton trigojj utjasqui sapjjetuwa. Ucar sarapjjam, trigo alt'anipjjam jan mank'atjama jiwarañasataqui” sasa.\n3Ucatsti Josean jilanacapajj tuncaniw Egiptor sarapjjäna trigo alt'asiñataqui; 4ucampisa Jacobojj janiw Benjamín sat wawapjja antutascänti, jupasti Josean jilapänwa, chuymapansti saraquïnwa: “Inampis cuna jan walis pasjjaspa” sasa. 5Israelan yokanacapasti mayni saririnacampi chicaw trigo alt'asiri sarapjjaraquïna, mach'asti take Canaán oraken utjaraquïna.\n6Joseasti Egipto marcan gobernadorapänwa, uqhamaraqui jupaw trigo aljäna take chekata jakenacajj purinipcän ucanacaru. Cunapachatejj jilanacapajj uñstapjjän jupa nayrakataru ucapachasti, Josean nayrakataparuw alt'asipjjäna, ajanunacapas oraker puriñcama. 7Joseasti jilanacaparojj may uñcatasaquiw uñt'jjatayna, ucampis jan uñt'iriw tucüna, khoru arumpiw jisct'araquïna:\n—Jumanacajj, ¿cawquits jutapjjta? —sasa.\n—Nanacajj Canaán oraket jutapjjta, trigo alt'asiri —sasaw jupanacajj sapjjaraquïna.\n8Joseajj jilanacaparu uñt'cchïna ucasa, jupanacajj janiw Josearojj uñt'apcänti. 9Ucat Joseajj cuna samcanactejj samcasirïcän ucanacwa amtasïna, saraquïnwa:\n—Jumanacajj uñakanacäpjjtawa, cawqhatcha marcarojj aynacht'ayañjamäsqui uc uñakeriw jutapjjtajja —sasa.\n10-11—¡Janiw, tata! Nanaca sirvirimajj trigo alt'asiriw jutapjjta. Nanacajj mä sapa awquiniquïpjjtwa. Suma chekapa jakenacäpjjtwa, janipuniw cunapachas uñakatjja sarnakapjjerïcti —sasaw jilanacapajj sapjjaraquïna.\n12—Jumanacajj uñakanacäpjjtawa, cawqhatsa aca marcarojj aynacht'aysna, uca uñakeriw jutapjjtajja —sasaw Joseajj sascaquïna.\n13Ucampis jupanacajj sasipcaquïnwa:\n—Tata, nanaca sirvirinacamajj tunca payani jiläpjjtwa, mä sapa awquiniquïpjjaractwa, Canaán oraken jacapjjaractjja. Sullca jilasti awquejjampiw kheparasqui, maynïristi janiw nanacampïcjjaraquiti —sasa.\n—Cunjämtejj nayajj sistjja, jumanacajj uñakanacäpjjtawa, 15jichhasti yant'añäniwa, faraonan sutipjjaruw sapjjsma, jichhajj janiw acat mistupcätati sullca jilama puriniñapcama. 16Jumanacat mayni qhitapjjam sullca jilamar irptiri. Mayninacasti presow kheparapjjäta uqhamat yatiñäni chekat janicha cuntejj sapcta uca; janitejj chekäcchi ucasti, jumanacajj uñakanacäsipcapuntawa. Faraonan sutipjjaruw juramento luräna.\n17Joseasti jilanacaparojj quimsa uruw, preso carcelar uchayäna, 18ucampisa quimsa uru pasatatsti saraquïnwa:\n—Nayajj Diosar ajjsarir jakeraquïtwa. Jichhajj cuntejj sapcäma uc lurapjjam, uqhamat jumanacajj perdonatäjjapjjäta, 19chekpacha suma jakenacäpjjsta ucajja. Jumanacajj mayni jilamaru carcelar jaytawayapjjam, ucat mayninacasti sarjjapjjam trigo apapjjaraquim familianacaman mank'añapataqui. 20Ucjjarusti sullca jilama irpt'ata cuttanipjjam, uqhamat nayajj yatï chekätaynat janicha cuntejj sapcta uca. Janitejj chekäcchi ucasti jumanacajj jiwapjjätawa —sasa.\n21Jupanacasti “Waliquiw” sapjjänwa, ucatsti jupanaccamaw parlarasipjjaraquïna:\n—Chekpachansa jiwasanacajj jan walpun jilasampejj lurapjjayätanjja. Cunapachatejj achict'ascäna ‘Qhuyapt'ayasipjjeta’ sasajja, ucapachasti jiwasajj janiw jupatjja qhuyapt'ayascäyätanti, llaquita uñjcchïyätan ucasa. Ucatwa jichhajj jiwasaru wact'araquistu t'akhesiñajja —sasaw jilanacapajj parlarasipjjäna.\n22Ucjjarusti Rubenajj saraquïnwa:\n—Nayajj sasipcapunsmajjaya: ‘Jan cuns lurapjjamti’ sasajja, ucampis jumanacajj janiw nayarojj ist'apcäyästatejja, jichhasti jiwatapat phokhañasaw wact'istojja —sasa.\n23Jupanacasti janiw Josean take parlatanacapjja amuyapcänti, Joseasti mä aru jakoquipir jake tokeraquiw jupanacarojj parlatayna. 24Joseasti jupanacat sarjjasinjja, wal jachäna. Jupanacan ucar cuttanjjasinsti, jupanacan uñjcataw Simeonarojj wayokjje, ucatsti jupanacan uñjcatawa ñach'antayaraqui. 25Ucjjarusti Joseajj jakenacarojj saraquïnwa: “Aca jakenacataquejj trigo costalanacapar phokhantarapipjjam, kollkenacapjja sapa costalar uscjjapjjaraquim, thaquitaquisti mank'aña waquicht'arapipjjaraquim” sasaw ordenaraquïna, ucatsti uqhampuniw lurasïna. 26Jilanacapasti asnonacapar trigo qhumjjatt'awayasisajj sarjjapjjänwa.\n27Cawqharutejj uca arumajj iquipjjañäpäcän ucar purisinsti, jupanacat maynïrejj asnopar mankt'ayañataquiw costalap jararasïna ucatsti uñjaraquïnwa kollkejj uca costalancascatapa. 28Ucat jilanacapar saraqui:\n—¡Uñjapjjam, acajj kollkejjaraquisä! ¡Acajj costalajjancasquiwa! —sasa.\nTake jupanacasti wal sustjasipjjäna, ucatsti ajjsarañat qhathatipjjäna, jupanaccamasti sasipjjaraquïnwa:\n—¿Cuns uqham Diosajj luristu? —sasa.\n29Cunapachatejj Canaán oraker purjjapjjän ucqhasti, Jacob awquiparuw take ucanac avist'apjjäna, sapjjaraquïnwa:\n30—Qhiti jaketejj uca marca apnakqui ucasti jan walpun uñjapjjetu, ‘Jumanacajj uñakanacäpjjtaw’ sasaw sapjjaraquitu. 31Nanacasti juparojj sapjjaractwa: ‘Nanacajj suma chekapa jakenacäpjjtwa, janipuniw cunapachas uñakatjja sarnakapjjerïcti’ sasa. 32‘Tunca payani jila sullcäpjjtwa, mä sapa awquiniquïpjjaractwa; maynïri jilasti janiw nanacampïcjjeti, sullcasti Canaán oraken awquejjampiw kheparascaraqui’ sasaw sapjjta —sasaw sapjjäna. 33—Ucatsti jupajj sapjjaraquituwa: ‘Aqhamatwa jichhajj yatiñäni chekat janich cheka cuntejj sapcta ucajja. Jichhajj acar jaytawayapjjam mayni jilama, ucatsti mä juc'a trigo apapjjaraquim familianacamataqui. 34Ucampisa sullca jilamarojj irpanipjjam, uqhamatwa nayajj yatï jumanacan cheka jakenacäpjjatama, janiraqui uñakäpjjatama; ucapachasti jilamarojj antutjjaraquïwa, jumanacas librequiraquiw aca oraken sarnakasisipcäta’ sasa.\n35Costalanacap warsusipcän ucqhasti, Josean jilanacapasti sapa costalan kollke jicjjatapjjaraquïna, uca kollke uñjasinsti, jupanacasa, awquipasa wal sustjasipjjäna. 36Jacobosti ucjjarojj sänwa:\n—Jumanacajj jan wawani uñjasiyapjjestajja. Joseajj janiw jiwasampïcjjeti, Simeonas uqhamaraqui. ¡Jichhasti Benjamín wawajjwa irpasjjapjjaraquïtajja! ¡Take acanacasti naya contracamaquiwa!\n37Ucat Rubenajj awquipar saraquïna:\n—Benjaminjja nayar catuyita, nayaw cuttayanirapjjäma. Janitejj cuttayanirapïm ucqhasti, pani wawajja jiwarayäta —sasa.\n—Wawajjajj janiw jumanacampi sarcaniti. José jilapajj jiwjjewa, jichhasti jupa sapaquiw jacjjaraquejja. Cuna jan walt'añasa thaquin utjaspajja, jumanacaw juchanïpjjasma aca awquin llaquisiñat jiwañapataquejja —sasa.


Bible in one year - Aymara Bible 1997 - July 13\n1. Josafat reyejj jiwjjänwa, ucatsti nayra David awquipan marcapanwa imt'atäjjäna. Jupa lantisti Joram yokapaw apnakjjäna.\n2. Joram chachan jilanacapasti Josafat chachan wawanacaparaquïnwa, jupanacasti acanacäpjjänwa: Azarías, Jehiel, Zacarías, Micael, uqhamarac Sefatías ucanaca. Take jupanacasti Judá oraken Josafat reyin wawanacapäpjjänwa.\n3. Awquipasti jupanacarojj walja yänacwa korita, kollketa wajjt'awayäna, uqhamarac yakha jila alani yänacampi, Uqhamaraquiw Judá orakena sayt'asiñataqui lurat marcanacjja jupanacar churaraquïna, ucampis reyïñjja Joram yokaparuw catuyäna, jilïri yokapätap laycu.\n4. Ucampis Joram chachajj awquipana tronopana suma utt'asisinjja, take jilanacaparuwa cuchillompcama jiwarayäna, uqhamarac Israelana yakhep jilïrinacarusa.\n5. Cunapachatï apnakaña kalltcäna ucqhajja quimsa tunca payan maranïnwa, ucatsti Jerusalén marcanjja quimsakallko maraw apnakäna.\n6. Ucampis jupajj sarnakänwa Israelan reyinacapana sarnakäwiparu, uqhamarac Acab chachat saraker wawanacapan sarnakäwipanraqui, warmipajj Acab chachat saraker wawanacapätap laycu, Jupan luräwinacapasti Tatitun nayrakatapanjja jan walinacänwa.\n7. Ucampis Tatitojj Davidata jutir reyinacjja janiw tucjañ muncänti, Davidampi suma amtäwiru mantatap laycu, juparusti arsünwa phokhañataqui, uqhamarac wawanacaparusa, jupanac taypinjja mä nactata lamparajj utjañapapunïnwa.\n8. Joram reyejj apnakcäna ucqhasti, Edom marcajj Judá marcataquiw sayt'asïna, ucatsti jupanacatwa mä rey utt'ayasipjjäna.\n9. Ucatsti Joram reyejj saränwa capitananacapampi, uqhamarac nuwasiñ take carronacapampiraqui, ucatjja arumaw jupasa, nuwasiñ carronacapan capitananacapasa sartasisinjja, nuwiri sarapjjäna Edomita jakenacajj jupanacar muyuntapcäna ucanacaru.\n10. Ucampis Edom marcajj Judá marcan apnakatäñatjja yakhachasjjewa jichhürcama. Qhä pachanacanjja uqhamaraquiw Libna marcajj yakha tucjjaraquïna, Joram reyejj nayra awquinacapan Diosapar apanucutap laycu.\n11. Ucjjarusti jupajj Judá kollunacarojja yakha diosanacan santuarionacapwa lurayäna, ucatsti jupaw juchanïnjja Jerusalenanquir jakenacana jan sum Tatitur arcapjjatanacapatjja, ucatsti Judá marcarojj maysaruw saranucuyäna.\n12. Ucampis Joram reyejj Eliasatwa mä carta catokäna, aqham sasa: “Nayra David awquiman Tatit Diosapajj aqham sistamwa: ‘Jumasti janiw sarnakctati Josafat awquimana sarnakäwiparu, ni Judá marcan Asa reyipan sarnakäwiparjamasa,\n13. jan ucasti Israel reyinacan sarnakäwiparuwa sarnaktajja, ucatsti jumaraquiw juchanïtajja Judá orakenquiri, Jerusalenanquiri jakenacana jan Tatitump sum sarnakapjjañapataquejja, cunjämtï Acab familiajj jacapcäna uqhama. Ucjjarusti jumajj jilanacamarojj jiwarayaractawa, jupanacasti jumat sipansa juc'amp asquinacäpjjänwa.\n14. Ucatwa Tatitojj mutuyani marcamarusa, wawanacamarusa, warminacamarusa, uqhamarac orakenacamarusa mä jach'a jan walt'añampi.\n15. Ucatjja jumarojj walja usunacampiwa usuntayätam. Jumasti puracamatwa mä jan apaktir usumpi usuntäta, jiphillamajj jumat misttañapcama’ ” sasa.\n16. Ucatsti Tatitojj wact'ayänwa Joram reyitaqui colerasipjjañapa filisteo jakenaca, uqhamarac Cus sat jac'anquiri árabe jakenacarusa.\n17. Jupanacasti Judá orakeru sarasinwa mantantapjjäna, ucatsti jupanacajj reyin palaciopan cuna yänactejj jicjjatapcäna ucanacwa apasipjjäna, wawanacaparusa, uqhamarac warminacaparusa. Mayniquiwa kheparäna, Joacaz sullquïrïqui ucaqui.\n18. Take ucanacat ucjjarusti, Tatitojj juparojj mutuyänwa mä jan kollcaya puraca usumpi.\n19. Maranacajja pasjjänwa, ucat pä mararusti jiphillanacapajja mistjjapunïnwa uca usupa laycu, ucatjja jupajj jiwjjänwa wali t'akhesisina. Marcapasti janiwa ninsa naqhaycänti jupan sutiparu, cunjämtï nayra awquinacapampi lurapcäna uqhamjja.\n20. Cunapachatï quimsa tunca payan maranïna ucqhawa apnakañ kalltäna, ucatsti Jerusalén marcanjja quimsakallk maraw apnakäna. Jupasti jiwjjänwa, janiraquiw jupat qhiti jachiris utjcänti. Juparusti imt'jjapjjänwa Davidan Marcapana, ucampis janiw reyinacan imäwipar imapcänti.\n1. Jerusalenanquir jakenacasti Joram lantejja jupan Ocozías sullca yokaparuwa reyita utt'ayapjjäna, mä tama ñankha jakenacawa arabenacampi campamentor mantantanisa Judá marcanquir Joram reyin jilïr yokanacaparu jiwarayatap laycu. Uqhamatwa Judá marcanquiri Joram reyin Ocozías yokapajj apnakaña kalltäna.\n2. Cunapachatï jupajj pä tunca payan maranïna ucqhawa apnakaña kalltäna, ucatsti Jerusalén marcanjja mä marawa apnakäna. Taycapasti Atalía sutinïnwa, uqhamarac Omri chachat sarakeri wawapänwa.\n3. [3-4] Ocoziasasti Acab reyin, uqhamarac jupa casta reyinacapan sarnakäwinacapanaracwa sarnakaraquïna, taycapajj jan wali ewjja arunaca churirïtap laycu, uqhamarac familiapana Acab familiapampi suma parlasïwincatap laycuraqui, jupan luräwinacapasti jan walinacänwa Tatitun nayrakatapana. Awquipana jiwjjatapatjja jupanacawa Ocoziasan amuyt'a churirinacapäpjjäna, ucatsti tucusiñaruwa sarayapjjäna.\n5. Jupanacan ewjja arunacaparu arcatap laycusti Ocoziasajj Israelanquiri Acab chachan Joram yokapampiw mayachasïna, sirianquiri Hazael reyimpi nuwasiñataqui galaadanquir Ramot chekana. Ucampis sirionacajja Joram reyirojj usuchjapjjänwa,\n6. ucatsti jupajj Jezreel ucqharuw cutt'anïna Ramot chekana sirianquiri Hazael reyimpi nuwasisina usuchjata uñjascäna ucanaca kollasiñataqui. Ucatsti Ocoziasajj Jezreel chekaruw saräna Joramaru uñt'aniñataqui jupan usutätap laycu.\n7. Diosaw waquichäna Ocoziasajj Joram reyin ucar uñjt'ir sarcas jiwañapataqui. Uca horasa purisinjja Joramampi mistusinwa Nimsi chachan Jehú uca yokapampi jiquisir sarapjjäna. Ucampis Diosajj Jehú chacharuw ajllisïna Acab chachan familiaparu tucjañapataqui.\n8. Cunapachatï Jehú chachajj Acab reyin familiaparu chekaparu uñjascäna ucqhajja, jicjjataraquïnwa Judá marcanquir jilïrinacaparu, uqhamarac Ocoziasan familianacaparusa, jupanacasti Ocoziasaruw sirvipjjäna, ucatsti jupanacarojj jiwarayänwa.\n9. Ucatsti Ocoziasaru thakeriw qhitaraquïna, jupasti Samarianwa imantasïna, catuntasinjja Jehú chachan ucaruw apapjjäna, ucatjja jiwayapjjänwa. Juparusti imt'jjapjjänwa jupajj Josafatan yokapätapat amtasisina, qhititejj chekpachana Tatitur thakcäna. Uqhamata Ocoziasan familiapatjja janiw qhitis kheparcänti, rey cancaña cutsuyasiñapatakejja.\n10. Cunapachatï Ocozías ucan Atalía taycapajj yokapan jiwjjatapa yatïna ucqhajja, jupasti sarasinjja Judá orakenquiri take rey casta familianacwa jiwarayäna.\n11. Ucampis Joram reyin Josaba phuchapasti, Ocoziasan Joás wawaparuw imantäna cunapachatï reyin maynïri yokanacaparu jiwaraycäna ucqhajja. Jupasti mä iquiña utaruwa imantäna Joasampiru, jupan uñjiripampiru. Uqhamatwa jupar jan jiwayapcänti. Acsti luränwa Joram reyin Josaba phuchapa, jupasti Ocozías reyin cullacapänwa, uqhamarac Joiada sacerdoten warmiparaqui.\n12. Joasasti Tatitun templopan jupanacamp chica imantatäscänwa. Uccacamasti Atalía warmejj marcaruw apnakascaraquïna.\n1. Tatay, janiquiy amuquïmti, Diosajjay, onjjtasiquimaya.\n2. Uñtam, timasirinacamajj ojjopjjewa, uñisirinacamasti jumar kallcatañataquiw p'ek waytapjje;\n3. marcamataquiw jan walinac amtapjje, juman arjjatat jakenacamataquiw ñankha amtapjje.\n4. Jupanacajj nanacar t'unjiriw jutañ amtapjje, marcarojj chhaktayañ munapjje, Israelan sutipan jan mayamp amtatäñapataqui.\n5. Juma contra sayt'asiñataquiw mä arusjäwi lurapjje, mä wawaquiw jumataquejj arusipjje:\n6. Edom orakenquirinaca, Ismael chachan allchhinacapa, Moab orakenquirinaca, Agaran allchhinacapa,\n7. Gebal, Amón, Amalec jakenaca, Tiro oraken jaquir filisteonaca,\n8. Asirianquirinacas jupanacampiw chicachasipjje, Lot chachan wawanacaparus yanapt'apjjewa.\n1. Reyin amtatanacapajj Tatitun amparapanquiwa; Tatituraquiwa sarayasqui, cunjämatï jawiranacajj sarasqui uqhama.\n16. Atenas marcana Pablojj Silasampiru Timoteompiru suycasinjja, wali mayjt'ataw jicjjatasïna, marcan walja yakha diosanac phokhantat uñjasina.\n17. Ucatwa jupajj sinagogan judionacamp parläna, uqhamarac Diosar yupaychir maynïr jakenacamp cuna. Sapüruraquiw plazanjja ucanquir jakenacampis parlaraquïna.\n18. Epicúreo sat yatichirinacampita, estoico sat yatichirinacampitjja, mä kawkhaninacaw Pablompi wal jisct'asipjjäna. Yakhepanacajj sapjjänwa: —¿Cun sañs munpachïstu aca ancha parlir jakejja? —sasa. Yakhepanacasti sapjjaraquïnwa: —Yakha jan uñt'at diosanacat parlir jakjamaquiwa —sasa. Ucsti sapjjänwa Pablojj Jesusampit, jactäwipampit parlatap laycu.\n19. Ucatsti Pablorojj Areópago sat chekaruw irpapjjäna, cawqhantejj jilïr amuyt'an jakenacajj tantachasipjjerïna ucqharu. Ucqhanjja juparojj jisct'apjjewa: —¿Nanacarojj yatiyapjjetasmati cun sañs muni uca machak yatichäwinac parlctas ucajja?\n20. Nanacarojj jan uñt'at yatichäwi jumajj parlapjjestajja. Ucat nanacajj yatiñ munapjjta cuntï sañ munqui take ucanacata —sasa.\n21. Atenas marcanquir take jakenacasa, uqhamarac yakha marcat jutasin ucan utjirinacasa, machak yatichäwinacaqui ist'añ munapjjerïna, ucjjat parlañaquiraqui.\n22. Pablosti Areópago sat chekana jupanac taypin sayt'asisinjja, sänwa: —Atenas marcanquir tatanaca: nayan amuyatajjatjja jumanacajj diosanacamar wali chuyma churatäpjjtawa.\n23. Jumanacajj sacrificionac loktasipjjerïctas ucawjanac sarnakcasinjja, nayajj mä altar jicjjatta aqham kellkatani: ‘Jan uñt'at Diosaru’ sasa. Uca jan uñt'casin yupaychapctas uca Diosatpï nayajj jumanacarojj parlapjjsmajja —sasa.\n24. “Jupanquiw alajjpachas acapachasa. Juparaquiw acapachsa uqhamarac take ucan utjirinacsa lurejja. Jupajj janiw jaken lurat templonacan jacquiti.\n25. Janiraquiw uca Diosajj jaken cunanaca jupataqui lurañapsa munquiti. Jupajjay take jiwasanacarojj jacañsa, samañsa, take cunanacsa churchistojja.\n26. “Jupasti mä sapa jaketacracwa take cast jakenacsa mirtayi take acapachan utjañapataqui. Jupan munañaparaquiw jakenacan kawkha maranaca acapachan utjañapasa, uqhamarac cawqhacam jacañapasa.\n27. Diosajj jakenacan jupar thakapjjañapataquiw uqham ucjj luri, inampis jupar cunjämats jicjjatapjjaspa. Ucampis Diosajj chekpachana janiw jayancquiti sapakat jiwasanacatjja.\n28. Jiwasanacajj Diosanwa jacapjjtanjja, sarnakapjjaractanjja, utjapjjaractansa, cunjämtï jumanacan yakhep k'ochu kellkerinacamajj sapjjaraqui: ‘Diosan familiapätanwa’ sasa.\n29. Uqham Diosan familiapäcasinjja, janipï amuyañasäquitejj jakenacan amuyunacaparjamajja, Diosajj korita, kollketa, kalata luratäcaspas uqhama.\n30. Diosajj nayra jaquir jakenacan pisi amuyump jacatanacapjja janis cunäcaspa uqhamwa imantäna. Jichhasti takeniruw take token yatiyi, uca jan wali sarnakäwinac apanucupjjañapataqui.\n31. Diosasti mä uru waquichi, ucüruw cheka cancañampi acapacharojj taripani cawquïr jaktejj jupajj ajllisqui uca toke. Uca jaken chekätapjja, jupar jiwatat jactayasaw take jakenacar khanpach yatiyi.”\n32. Pablor uqham jiwatanacan jacatatañapat parlir ist'asinjja, yakhepanacajj larusipjjänwa. Mayninacasti sapjjaraquïnwa: “Acanacjjatjja khepüruw juc'amp parlapjjetäta” sasa.\n33. Uqham sapjjatapatsti Pablojj jupanac taypitjja mistuwayjjänwa.\n34. Ucampis yakhep jakenacajj jupamp chicaw sarapjjäna. Ucatsti iyawsapjjaraquïnwa. Ucanacat maynïristi Dionisiönwa, Areopagonquir amuyt'a jakenacat maynïriraqui. Maynïristi Dámaris sat warmiraquïnwa, yakhanacamp cuna.


México markan feminicidios ukxat phuqhatpach mapa uñt’ayäwipa · Global Voices Aymarata\nJaqukipäw uñt'ayata/apkatata 12 Mara t'aqa phaxsi 2017 22:59 GMT\nAka blog ullart'apxañäni Français, English, Malagasy, Ελληνικά, Português, Italiano, Español\nPantallazo del Mapa de Feminicidio en México .\nMéxico markan Feminicidios Mapapawa (MFM), markan jichhäkis ukawa ukatx phuqhatpachawa, mä qalltäwiwa feminicidios ukxat yatxatañataki, 2016 maratpacha». Jichhakamax 2,355 ukhaw utjawayi.\nQillqirix luraw aru apnaqi (Modelo de Protocolo de feminicidio ONU) uksata, warminakar jiwayañax utjkï uka uñjañataki, akham arst’araki :\nWarminakar usuchjasin jiwañax wila masin utjaraki, jan ukax utjäwina, mä chachamp aruskipäwina, yaqha jaqits utjarakispawa.\nYatiyäwinakapax notas de prensa ukat feminicidios ukxat oficiales yatiyäwinaka, qhana, jasaki ukhamaw p’arxtayäwinakapaxa: jan khithin armasipatakiw sapa mayax qhanancht’ata.\n«Princesa» sutimpiw uñt’ayi, khithikit uka jan uñt’ayañataki. Mamapax 80 maraniwa, México markarux Zacatecas markatpachaw purini. Irnaqir warmi, ch’axwirinakan allchhipa, irnaqirinakan kamachinakapat arxatiri.\nPrincesax Universidad Autónoma México markan (UNAM) Física yatiqäna ukatx sismología ukat tsunamis uksan yatxatarakïna. Maysatx aljañaruw sararakïna, Princesax mapanakan irnaqañ qalltäna, kunapachatï Nuestra Aparente Rendición ukan yanapt’askän ukhaw munkir jan munkir chhaqtayatanakat apthapipxäna. Luräwipas yatiñapas juk’ampiw jiltaskäna, big data ukat sistematización de coordenadas geográficas uka yanak apnqañas ukakipkarakiw jach’anchasiskäna.\nFacebook del Mapa sutin pajinapanx qillqatanakap muniri, prensa, políticos, legisladoras ukat yaqhanakampiw qillqapxäna , jupatakix jiwatanakan wila masinakapamp arsukipañaw askïna. Jiwat wawanakapan sutinakap markanakan uñjañax llakïnwa, mapa ukan sutinakap katjañax askiwa, Princesax yaqhip amuyunak amtkasax mä isturya ukhamawa sasinw saraki.\nAka mapax kawkhanakantï jiwayapkist uka yatiñatakiwa, chiqaljikxataña, jan walt’áwinakxat amuyunak kutikipayaña, yanap chiqanchaña, jiwayáwinak jan utjañapatak jark’aqaña.\nPrincesan amuyupax ch’ikt’asitawa, ukatw juk’amp ch’amacht’aw muni. Ukatakix yanapt’ apthapiñatakiw jist’ari, Generosity de Indigogo sutimpiwa. Ukanw juk’amp arxayt’istu:\n[…] Aski yatiyäwinak tanthapta, periodistas, investigadoras, activistas, defensoras de derechos humanos, justicia uksan thaqhirinaka, México markan feminicidio uksat yatirinaka. Chiqawa, juk’ampiw jilxati.\nChicas Poderosas tamax Princesaruw yanapt’i:\nMä jamuqax siwa, waranqa aruts jila, waranqa isturayanakaw arst’añatak utjaski. #MapadeFeminicidios https://t.co/jd4XqyVpcu #Niunamenos\nPrincesax jaqimasitak lurktan ukax wali kusisiñawa. Mamapas kullakapas ukakipkarakiw amuyt’apxi; tatapax amuyasitaw sasin mayt’araki, ukampirus janiw kuntï luktta ukxa jaytatati juk’amp sarantayaskakimaya sarakiwa.


Global Voices Aymarata · Medios ciudadanos ukan qillqatanaka Aka tuqita Palestina\nMä phaxsin archiwupa achuqa phaxsi 2015 1 Qillqata\nIsturyanaka Aka tuqita Palestina 20 achuqa phaxsi 2015\nGaza – Franja markanx mä qullirix janchit usut wawanakatakiw yatiqañ uta lurañ yänt’i Qillqiri Joey Ayoub · Citizen Media Gaza - Franja markanx mä qulliriw janchit usut wawanakatak mä yatiqañ uta lurañ yant’i.\n2 chinuqa phaxsi 2013\n“Gaza markanx bombanakax jallur uñtataw waraqtäna” Qillqiri Amira Al Hussaini · Israel Gazan markachirinakax arumpachaw uñaqasipkäna. Israel markan markachirinakax Palestina thiyar bombamp churt’asipkäna. Ukatxa, paypachaniw, Gazamp Israelamp, ninamp churt’asipxäna. Militaranakan p’iqinchiripax Gaza markan Hamás satawa. Kunawsatix masürunx... 25 jallu qallta phaxsi 2012\nBelén markanx Navidad urux amtatapachati Qillqiri Amira Al Hussaini · Citizen Media Belén markanx Navidadapachati, Occidental, Palestina uksaxa, Jesucriston yuriwipawa. Wali askiw uraqpachan aka jach'a uru amtkasin cibernautanakan jamuq apsutanakap uñt'ayañaxa


1 Timoteo 6 — Watchtower INTERNETANKIR BIBLIOTECA\n1 Timoteo, kunanakatsa parli\nEsclavonakäpkta ukanakajja patronanakamarojj wali respetompi uñjasipkakim (1, 2)\nFalso yatichirinaka; qollqe sinti munirinaka (3-10)\nDiosan serviripatak ewjjtʼanaka (11-16)\nKunatï walïki ukanak lurañatakejj listokïpjjam (17-19)\nKuntï Diosat katoqkta ukjja jan apanukumti (20, 21)\nJan ukajja, “suma; yanaptʼkiri”.\nVariante: “sikhintasiñsa; chhikhisiñsa”.\nJan ukajja, “usuchjir arunakampi parlañasa”.\nJan ukajja, “kunatï jakañatak munaski ukasa”.\nJan ukajja, “kunamp jarkʼaqasiñasa”. Griego arunjja, “kunamp janjjatasiñasa”.\nVariante: “wali qollqenïñ”.\nJan ukajja, “iyawsañat”.\nJan ukajja, “jupanak pachpas usuchnoqasipjjaraki”.\nVariante: “suma limpio chuymampi”.\nVariante: “wali qollqenïpki”.\nJan ukajja, “yaticham”.\nJan ukajja, “jan pʼeq waytapjjañapataki”.\nVariante: “wali utjirinïpjjañapataki”.\n6 Khitinakatejj esclavonakäpki ukanakajja patronanakaparojj wali respetomp uñjasipkakpan, ukhamat Diosan sutipatsa yatichäwinakapatsa janipun khitis jan walinak parlañapataki. 2 Khitinakatejj creyente patronanakanïpki ukanakajja, jan patronanakaparojj jiskʼachapjjpanti, jupanakajj jilatanakapäpjjewa. Antisas taqe chuyma servipjjpan, servirinakan suma servipjjatapat yanaptʼa katoqapki uka patronanakajja, creyente masinakapäpjjewa munat jilatanakapäpjjarakiwa.\nKuntï nayajj sisksma ukarjam yatichaskakim ukhamarak ewjjtʼaskakim. 3 Maynitejj yaqha yatichäwi yatichaskchi, janiraki Jesucristo Tatitusat jutki uka cheqa* yatichäwimpisa, ni Dios chuyma sarnaqañ yatichkistu uka yatichäwimpis acuerdökchejja, 4 jupajj jachʼa jachʼaw tukuski, janirakiw kuns amuykiti, arunakjjatakwa chʼajjwañsa jiskhisiñsa* munaski. Ukanak kawsaw envidiasiñasa, chʼajjwañasa, kʼarintasiñasa,* mayninakat pächasiñasa utji. 5 Ukanak kawsarakiw kuna jiskʼanakat jan waltʼayasiñanakas utji. Kawkïr jaqenakatï jan wali amuyunïpki, kunatï cheqäki ukanaksa jan amuyapkaraki ukanakaw uka jan waltʼayasiñanak utjayapjje. Jupanakajj Dios chuymäsas kuns jikjjatapkaspa* ukhamwa amuyapjje. 6 Maynitejj Dios chuymächi, kunatï jupan utjki ukampejj kusisitakïchi ukhajja, cheqpachansa walja gananciaw jupatak utji. 7 Jiwasajj janiw kunsa akapachar apanktanti, janirakiw kunsa apkañäniti. 8 Jiwasantejj manqʼasa* isisa* utjaskchistojja, ukanakampejj kusisitakïskañäniwa.\n9 Khitinakatejj qamirïñ* amtapki ukanakajja, kunayman yantʼanakaru, sipitanakaru, jan kunatak servir munañanakaru, jan waltʼayir munañanakampiruw jalantapjje, ukaw jupanakarojj jan waltʼañarusa jiwañarus puriyi. 10 Qollqe añcha munañajj taqe jan waltʼäwinakan mä saphipawa. Qollqe añcha munañampi apayasipjjatap laykuw yaqhepajj Diosar confiyañat* saranukupjje, kunayman llakinakampis apjjatasipjjaraki.*\n11 Diosan serviripjamajja, jumajj taqe ukanakat jitheqtam.* Antisas cheqapar sarnaqañataki, Dios chuymäñataki, Diosar confiyañataki,* munasir jaqëñataki, aguantañataki, llampʼu chuymanïñataki* chʼamachasim. 12 Kuna yatichäwinaktï creyktan ukanak laykojja, suma nuwasïwin nuwasiskakim. Wiñay jakañatsa jumajj wal katjjarusim, uka jakäwi katoqañamatakiw Diosajj jawstamjja, uka jakäwitwa walja testigonak nayraqatansa sum qhanañcharaktajja.\n13 Taqe kun jakayiri Dios nayraqatana ukhamaraki Poncio Pilator jan ajjsartʼas* parlkäna uka Cristo Jesús nayraqatanwa nayajj ewjjtʼansma, 14 ukhamat jumajj mandamientonakjja qʼoma chuymampi* phoqañamataki, sum sarnaqatamatsa jan khitis jan wal parlañapataki, Jesucristo Tatitusan uñstaniñapkama. 15 Kusisiri wali chʼamani Tatitojj tiempoparuw uñachtʼayasini. Jupaw reyinakjam apnaqapki ukanakan Reyipajja, juparakiw munañaninakjam apnaqapki ukanakan Tatitupasa. 16 Jupa sapakiw jan jiwirïkiti, jan jakʼachaskay qhananwa jakaraki, juparojj janiw khiti jaqes uñjkiti, ni uñjkarakispasa. Jupajj jachʼañchatäpan, chʼamapas wiñayatakïpan. Amén.*\n17 Akapachan* qamirïpki* ukanakarojj ewjjtʼam,* ukhamat jan jachʼa jachʼa tukupjjañapataki,* tukusir qollqer confiyañat sipansa Diosar confiyapjjañapataki, jupaw taqe kunatï kusisiykistu ukanak walja churistu. 18 Jumajj ewjjtʼarakim, kunatï walïki ukanak lurapjjañapataki, suma luräwinakan qamirïpjjañapataki,* wajjtʼasirïpjjañapataki, kunatï jupanakan utjki ukanak churañatakis listokïpjjañapataki. 19 Ukhamtï lurapjjanejja, kunanakatï wali valoranïki ukanaksa imasipkaspa ukhamäniwa, mä arunjja jutïrin suma saytʼatäpjjaniwa, ukhamatwa jupanakajj cheqpach jakañat katjjarusipjjani.\n20 Timoteo, kuntï Diosat katoqkta ukjja jan apanukumti. Diosar jiskʼachir inamay arunaksa wali yatiñan tukuri jaqenakan amuyunakapsa jan istʼamti, jupanakan yatiñanakapajj kunatï cheqäki uka contrawa. 21 Ukham wali yatiñan tukusaw yaqhepanakajj cheqa yatichäwinakat saranukupjje.\nDiosan wali khuyapayasiñapajj* jumanakampïpan.


Aymara, Dramas: Piece 138 – Tincutaynawa ucatsti 1 | Waters of Life for Children\nHome -- Aymara -- Perform a PLAY -- 138 (An awful accident 1)\n138. Tincutaynawa ucatsti 1\nCiudadänjja takeniwa mayjt’atäpjjänjja. Janiw larusiñas cant’asiñas ist’ascänti. Takeniw ajjsarapjjäna.\nEducadora: “¡Ojalä uca guerrajj janc’ac tucusispa!”\nMujer: “¿Saúl reyejj enemigopar atippachäniti?”\nCentinelanacajj t’ijquiriruw uñtapjjäna. Nuwasisipcäna ucjat yatiyäwinac apanïna. Uñnacapajj janiw sumanac amuyaycänti.\nMensajero: “Enemigojj sayt’asiñanacas atipjiwa. Saul reyejj Jonatän yokapampi ¡jiwatäpjjewa! ¡Jaltapjjam! ¡Jacañanacam khespiyasipjjam!”\nMay sust’jasisinjja waljaninacaw ciudad jaltjjasin jaytjjawayapjje.\nAjjsarcañ urünwa. Ancha Mefiboset jupataqui. Pheska maraniquichïnsa, sun amuyatayna. Tatapajja, Jonatán principejja jiwatätaynawa.\nJaniw utarujj cutinjjaniti janiraquiw ichjjarjjaniti. Janiw arc apnakañ yatichjaniti, janiraquiw juc’amp historianac cuentjjaniti.\nMefibosetajj jachänwa. Uywiripajja jupat llaquisïnwa.\nEducadora: “Mefiboset, jutam, sarjjañasawa. Janiw juc’amp acancsnati.”\nJanc’awa palaciot mistuwayapjjatayna – ucat acatjamatsti.\nMefiboset: “¡Ay! ¡Ay!, ¡cayujjäwa!”\nMefibosetajj tincusitaynawa janiw juc’amp sartirjanacänti. Ticusitapatsti, paypach cayut suchuw tucjje. Ucürujj wali jachañapinïnwa. Nyrakatjja tatapaw jiwatayna. Ucjjarujja jaltjjañapänwa, tincutaynawa ucatsti janiw cawqhan jacañas utjjänti.\nMä urujja jaltirinacajja Lodebar ucaruw puripjjatayna. Lodebar sañ muniwa “ancha jisc’a” jan ucajj “jan cuntaqui”. Uca sutijja Mefibosetar uñtasïnwa. Acatjjamat jacañapajj jisc’aruw tucu. Jupajj amuyaspachänwa jan cuntaqui. ¿Cuna pachas jisc’ac amuyastati? Janiw jumajj sumäctat cursomanjja, janiraquiw anatañans walïcaractati ucat jumajj mayninacatjj juc’amp suma uqhamarac suma uñt’ata amuytajja.\n¿Mefibosetat amuyasmajjaya? Uqhamatwa walja maranaca Lodebar ucan jacawayejja.\nTatapan suma amigopajja Davidätaynawa. Cunapachatejj Davidad Israelan reyïjjänjja, mä urujj palacion sarnakascatayna, chuymapan amuyasisina.\nDavid: “Siba, uywatajja, ¿Saulon utapatjja maynis utjasquiti?”\nSiba: “Jïsa, Jonatänan yokapa, Mefiboset suchu.”\nDavid: “¿Uqhamast cawqhanquisa?”\nSiba: “Lodebar ucan jacasqui.”\n¿Cuna pachas David reyïn amtapajja? Jutirin cuentäma.\nUñstirinaca: Parliri, educadora, mujer, mensajero, mujer, Mefiboset, David, Siba\nPage last modified on February 27, 2019, at 09:09 AM | powered by PmWiki (pmwiki-2.2.140)


Diosar yupaychañatakiw familiasampi jan ukajj jilat kullakanakamp tantachastanjja | Diosan Reinopa\nDiosar yupaychañatak tantachäwinaka\nTantachäwinakajj kunjamsa nayrajj apasïna ukat kunatsa ukanakajj wali wakiskirejja ukwa yatjjatañäni\n1. Jesusan arkirinakapajj tantachasipkäna ukhajja, ¿kunsa katoqapjjäna, ukat kunatsa uk munapjjäna?\nJESUSAJJ jiwatat jaktayatäkäna uka qhepatjja, arkirinakapajj maynit maynikam chʼamañchtʼasiñatakiw punku jistʼantat mä utan tantachtʼasipjjäna, enemigonakapar ajjsarasaw jupanakajj ukham lurapjjäna. Ukampis Jesusajj jupanak taypin uñstkäna ukat “qollan ajayu katoqapjjam” sasin siskäna ukhajja, janiw ajjsarjjapjjänti (Juan 20:19-22 liytʼañataki). Uka qhepatsti wasitatwa tantachasipjjäna, ukhaw Jehová Diosan qollan ajayup katoqapjjäna. Cheqas uka qollan ajayuw jupanakarojj yatiyir sarañatak chʼamachtʼäna (Hech. 2:1-7).\n2. 1) ¿Kunjamsa Diosajj yanaptʼistu, ukat kunatsa uk muntanjja? 2) ¿Kunatsa familjama Diosar yupaychañajj wakisi? (Qhanañchäwipa ukat “ Diosar familjam yupaychaña” siski uka recuadro uñjjattʼäta.)\n2 Jichhürunakanjja, nayrïr patak maranakan jakapkäna uka jilat kullakanakjamaw jan walinakan uñjastanjja (1 Ped. 5:9). Awisajj jaqer ajjsarañaw utjaspa, ukatwa yatiyaskakiñatakejj Jehová Diosan yanaptʼap muntanjja (Efe. 6:10). ¿Kunjamatsa Diosajj yanaptʼistu? Semana tukuyar apaski uka tantachäwinak toqew Jupajj yanaptʼistu. Uka tantachäwinakajj akanakawa: Taqenitaki Arstʼäwi, Yatiyañataki sat revistat Yatjjatañataki. Ukat semanan apaski uka tantachäwi toqew Diosajj yanaptʼarakistu. * Ukatjja, aka pusi tantachäwinakaw maran apasiraki: kimsa uru jachʼa tantachäwi (asamblea regional), asamblea de circuito ukajj maran pay kutiw mä urukam apasi ukat Criston jiwäwip amtañatak tantachäwi. ¿Kunatsa taqe uka tantachäwinakar sarañasäspa? ¿Kunjamsa jichhürunakan utjki uka tantachäwinakajj apasiñ qalltäna? Ukat ¿kunsa ukar sarasajj uñachtʼaytan?\n¿Kunatsa tantachäwinakar sartan?\n3, 4. ¿Kunsa Diosajj sapa maynit suyi? Uk mä uñachtʼäwimp qhanañchtʼam.\n3 Servirinakapajj Jupar yupaychañatak tantachasipjjaspa ukwa Jehová Diosajj nayratpach munäna. Amuytʼañataki, 1513 nayra pacha maranwa Jehová Diosajj Israel markar Leyinakap churäna, ukarjamajja sapa sabadow israelit familianakajj Diosar yupaychañataki ukat Leyinakapat yatjjatañatak tiempo apstʼasipjjañapäna (Deu. 5:12; 6:4-9). Kunapachatï ukarjam phoqapjjäna ukhajja, familianakajj wali chʼamañchtʼataw jikjjatasipjjäna, ukaw markpacharojj Jehová Diosamp sum apasipjjañapatak yanaptʼäna. Maysa toqetjja, kunapachatï israelitanakajj Diosan Leyinakap jan istʼapkäna ukat Diosar yupaychañatak jan tantachasipkäna ukhajja, janiw Jehová Diosamp askit uñjatäpkänti (Lev. 10:11; 26:31-35; 2 Cró. 36:20, 21).\n4 Jichhajj Jesusat amuytʼarakiñäni, jupajj sapa sabadow sinagogar sarirïna (Luc. 4:16). Ukat arkirinakapan janis sábado uru imapjjañapajj wakisjjchïnjja, Jesusajj jiwatat jaktkäna uka qhepat tantachasisipkakïnwa (Hech. 1:6, 12-14; 2:1-4; Rom. 14:5; Col. 2:13, 14). Nayrïr patak maranakan jakapkäna uka cristianonakajja, uka tantachäwinakanwa Diosan arunakapat yateqapjjäna ukat chʼamañchtʼasipjjäna. Ukatjja, oracionan mayisisa, arstʼasa ukat qʼochusaw Jehová Diosar jachʼañchapjjarakïna (Col. 3:16; Heb. 13:15).\nJesusan arkirinakapajj maynit maynikam chʼamañchtʼasiñatakiw tantachasipjjerïna\n5. ¿Kunatsa tantachäwinakarusa ukat jachʼa tantachäwinakarus sartan? (“ Diosan markapar mayachtʼañatak jachʼa tantachäwinaka” siski uka recuadro uñjjattʼäta.)\n5 Sapa semanajj apaski uka tantachäwinakaru ukat maran apaski uka jachʼa tantachäwinakar sartan ukhajja, Diosan Reinopar yanaptʼataswa uñachtʼaytanjja, Diosan qollan ajayupwa katoqtanjja ukat arstʼäwinakasampiw mayninakar chʼamañchtʼaraktanjja. Ukatjja, oracionan mayisisa, arstʼasa ukat qʼochusaw Jehová Diosar yupaychtanjja, ukaw jukʼamp askejja. Tantachäwinakasajj janis kunjamtï israelitanakasa nayrïr cristianonakas apapjjerïkäna ukhamäkchejja, yanaptʼaskakistuwa. Jichhürunakan utjki uka tantachäwinakajja, ¿kunjamsa apasiñ qalltpachäna?\nMunasiñataki ukat suma luräwinak uñachtʼayañatakiw tantachäwinakajj yanaptʼistu\n6, 7. 1) ¿Kunanakatakis tantachäwinakajj yanaptʼistu? 2) ¿Kunjamsa tamanakajj tantachäwinak apapjjerïna?\n6 Charles Taze Russell jilatajj Biblian cheqa yatichäwinakap yatjjatañ qalltkäna ukhajja, jupjam yatjjatañ munapkäna ukanakamp tantachasiñ wakisitapwa amuyäna. 1879 maranjja, akham sasaw Russell jilatajj qellqäna: “Qollan Qellqatanakat yatjjatañatakiw nayajj Pittsburgh markan jakasir jaqenakampejj sapa domingo urojj tantachasta” sasa. Ukat Yatiyañataki revista liytʼapkäna ukanakarojja, tamanak uttʼayapjjañapatakiw chʼamañchtʼasïna, 1881 maranjja sapa miércoles ukat domingo urunakaw Pittsburgh (Pensilvania, Estados Unidos) sat markan tantachasipjjäna. Ukatjja, 1895 maran noviembre phajjsin mistkäna uka Yatiyañataki revistajj akham sasaw qhanañchäna: “Maynit maynikam [chʼamañchtʼasiñataki] sum apasiñataki, munasiñataki ukat cristianjam mayachtʼat sarnaqañatakiw tantachäwinakajj yanaptʼistu” sasa (Hebreos 10:24, 25 liytʼañataki).\n7 Nayrajja, sapa tamaw kunjamsa ukat kunürunakas tantachasipjjani uk amtapjjäna. Amuytʼañataki, Estados Unidos sat markankir mä tamajja, “semanan phesqa kutiw tantachasipjjta” sasaw mä cartan qhanañchapjjäna. Uka cartajj 1911 maranwa mä revistan apsusïna. ¿Kunürunakas tantachasipjjäna? Lunes, miércoles, viernes urunaka ukat domingo urojj pay kutiw tantachasipjjerïna. Ukat África markankir mä tamajja, “phajjsin pay kutiw tantachasipjjta, viernes urut qalltasa domingo urukama” sasaw mä cartan qhanañchapjjarakïna. Uka cartajj 1914 maranwa mä revistan apsusïna. Tiempompejja, kunjamtï jichhajj tantachasktan ukham tantachasiñatakiw amtasjjäna. Jichhajja, kunjamsa sapa tantachäwinak apañ qalltawaytan ukwa yatjjatañäni.\n8. ¿Kuna toqenakatsa yaqhep arstʼäwinakajj parläna?\n8 Taqenitaki Arstʼäwi. 1879 maran Yatiyañataki revista apsuñ qalltkäna uka qhepatwa Russell jilatajja, Jesusat yateqasisajj 1880 maran yaqha markanakar yatiyir saräna (Luc. 4:43). Uka markanakanwa jupajj kunjamsa Taqenitaki Arstʼäwi sat tantachäwejj apasiñapäna uk uñachtʼayäna. Kuna markanakarus sarañapäna uk yatiyasajja, Yatiyañataki revistajj akham sänwa: “‘Diosan Reinopat kunanak yatiñas wakisi’ sat pʼeqeñchäwini arstʼäwi [Russell jilatajj] arstʼañ muni” sasa. Ukat 1911 maran tamanakajj uttʼayaskäna uka qhepatjja, akham sasaw chʼamañchtʼasïna: ‘Kawkhantï tantachasipkta uka jakʼankir tamanakaruw suma wakichtʼata arstʼirinak khitapjjañama’ sasa. Jupanakajja, jan wali jaqenakar tukjaskani uka uruta ukat kunjamsa Jesucristojj qhespiyistu uka toqenakatwa mayachtʼat sojjta arstʼäwinak arstʼapjjäna. Arstʼañ tukuyasajja, jutïr semanajj khitisa ukat kuna toqetsa arstʼaskani ukwa arstʼirinakajj yatiyapjjarakïna.\n9. ¿Tiempompejj Taqenitaki Arstʼäwi sat tantachäwejj kunjamsa apasjjäna, ukat kunjamsa uka tantachäwir wali askit uñjatas uñachtʼaysna?\n9 “Kuna jan waltʼäwinakas jichhürunakan utji” uka toqetwa taqe tamanakan arstʼasiskani sasaw Yatiyañataki revistajj 1945 maran yatiyäna, ukatakejj mayachtʼat kimsaqallq arstʼäwinakaw wakichtʼasïna. Arstʼir jilatanakajja, walja maranakaw jupanakan waktʼayat arstʼäwinaka ukat Amuyasiri Cheqapa Uywatajj apayankäna uka bosquejonakat arstʼapjjäna. Ukampis 1981 maranjja, akham sasaw yatiyasïna: ‘Tamanakar apayaski uka bosquejonakarjamaw arstʼir jilatanakajj arstʼapjjañapa’ sasa. * 1990 marakamajja, arstʼir jilatanakajj tantachasirinakaruw arstʼapjjañapatak jisktʼirïna ukat demostracionanakaw utjarakïna, ukampis uka marat aksarojja, ‘janiw ukanakajj utj-jjaniti’ sasaw arstʼirinakar yatiyasïna. Ukat enero, 2008 maratjja, ‘uka tantachäwejj janiw 45 minutonakan apasjjaniti, jan ukasti, 30 minutonakanwa apasjjani’ sasaw tamanakar yatiyasirakïna. Taqenitaki Arstʼäwi sat tantachäwejj janiw nayrjam apasjjeti, ukampis suma wakichtʼat arstʼäwinakajja, Diosan Arupar jukʼamp confiyasiñatakiw yanaptʼistu ukat Diosan Reinopatwa yaticharakistu (1 Tim. 4:13, 16). Bibliat apstʼat uka arstʼäwinak istʼir jutapjjañapatakejja, ¿Bibliat jukʼamp yatjjatañ munapki ukat Diosar jan uñtʼapki ukanakarojj jawstʼasktanti?\n10-12. 1) ¿Yatiyañataki sat revistat Yatjjatañataki tantachäwejj kunjamsa nayrajj apasïna? 2) ¿Kunanak jisktʼasiñasas wakisispa?\n10 Yatiyañataki sat revistat Yatjjatañataki. 1922 maranjja, peregrinos sasin uñtʼatäpkäna uka jilatanakaw tamanakan arstʼapjjañapataki ukat Diosan arunakap yatiyañan pʼeqtʼapjjañapatak khitatäpjjäna. Uka jilatanakajj akham sasaw Diosan markap sarayapkäna uka jilatanakar sapjjäna: ‘Yatiyañataki sat revistat yatjjatañatakiw sapa semanajj mä tantachäwejj utjañapa’ sasa. Ukat jilat kullakanakajj ukarjamaw lurañ qalltapjjäna, semanan mä uru jan ukajj domingo urunakaw Yatiyañataki revistat yatjjatañatak tantachasipjjerïna.\nYatiyañataki sat revistat Yatjjatañataki (Ghana, 1931)\n11 Uka tantachäwinakajj kunjamsa apasiñapäna ukwa Yatiyañataki junio 15, 1932 maran mistkäna uka revistajj jukʼamp qhanañchäna. Kunjamtï Betel utan yatjjataskäna ukhamarakiw jilat kullakanakajj uka revistat yatjjatapjjañapäna. Uka revistajj akham sänwa: ‘Mä jilataw uka tantachäw sarayañapa ukat kimsa jilatanakaw nayraqatan qontʼasisajj tʼaqanak mayat mayat liytʼapjjañapa’ sasa. Uka tiemponjja, tantachasirinakar jisktʼañatakejj janiw Yatiyañataki revistan jisktʼanakajj utjkänti. Ukhamajj uka tantachäwi sarayir jilataw kuntï revistajj parlkäna ukarjam jisktʼapjjañapatakejj tantachasirinakar mayïna ukat uka jisktʼanak qhanañchapjjañapatakiw mayninakar mayirakïna. Jukʼamp qhanañchtʼañatï wakischïna ukhajja, uka tantachäwi sarayir jilataw “mä qawqha arunakamp” qhanañchtʼäna.\n12 Qalltanjja, kawkïr revistatsa yatjjatañ munapjjäna uk sapa tamaw ajllisïna. Ukampis Yatiyañataki abril 15, 1933 maran mistkäna uka revistajja, akham sänwa: ‘Phajjsitak mistki uka revistatwa taqpach tamanakajj yatjjatapjjañapa’ sasa. Ukat 1937 maranjja, domingo urunakaw uka tantachäwejj apasiñapa sasaw qhanañchasirakïna. Yatiyañataki octubre 1, 1942 maran mistkäna uka revistaw kunjamsa uka tantachäwejj apasiñapäna uk akham sasin qhanañchäna: ‘Jichhat uksarojja, uka tantachäwejj mä horanak apasjjani. Ukat jumanakan arstʼapjjañamatakiw pachpa revistan jisktʼanakajj utjani, ukarjamaw arstʼapjjañama. Ukampis revistat liytʼañat sipansa, pachpa arunakamamp qhanañchtʼapjjasma ukhajj jukʼamp askïspawa’ sasa. Jichhürunakanjja, ukarjamaw uka tantachäwejj apasiskaki. Cheqansa, ‘Amuyasiri Cheqapa Uywatajj’ uka tantachäwi toqew Biblian cheqa yatichäwinakap horasapar churistu (Mat. 24:45, MT). Ukhamajj sapa mayniw akham jisktʼasiñasäspa: “¿Yatiyañataki sat revistat yatjjataskani ukatakejj sapa semanat wakichtʼastjja? ¿Arstʼañatak chʼamachastti?” sasa.\n13, 14. Taman Bibliat Yatjjatañataki tantachäwejja, ¿kunjamsa apasiñ qalltäna, ukat kunatsa uka tantachäwir wal sarañ muntan?\n13 Taman Bibliat Yatjjatañataki. 1890 maranakanjja, Baltimore (Maryland, Estados Unidos) markankir H. N. Rahn sat jilatajja, ‘tantachäwinakanwa Bibliat jukʼamp yatjjatsna’ sasaw säna, uka tantachäwinakajj Círculos de la Aurora sasin uñtʼatänwa. Uka maratakejja, La Aurora del Milenio sat libronakajj waljaw utj-jjäna. Uka tantachäwi apañajj wakisispati janicha uk yatiñatakiw uka tantachäwejj jilat kullakanakan utanakapan apasiñ qalltäna. Ukampis 1895 maran septiembre phajjsitakejja, Círculos de la Aurora sat tantachäwejj Estados Unidos markan walja cheqanakanwa apasjjäna. Ukatwa septiembre phajjsin mistkäna uka Yatiyañataki revistajj akham säna: ‘Khitinakatï cheqa yatichäwinak yatiñ munapki ukanakaw uka tantachäwi apapjjañapa. Uka tantachäwi sarayirejja, suma liytʼirïñapawa. Mä qawqha arunak liytʼasajja, tantachasirinakan arstʼanipjjañapatakiw mayiñapa ukat mä tʼaqa phoqatpach liytʼasajja, ukan utjki uka qellqatanakwa Bibliat liytʼañapa. Ukat mä yatichäwi yatjjatañ tukuyasajja, sapa mayni jilat kullakanakaw kuna toqetsa uka yatichäwejj parli uk mä qawqha arunakamp qhanañchtʼapjjañapa’ sasa.\n14 Uka tantachäwejj kunayman sutinakamp uñtʼatänwa. Sañäni, Círculos Bereanos para Estudios Bíblicos sasin uñtʼatänwa, ¿kunatsa? Berea markankir nayrïr cristianonakajj Qollan Qellqatanakatwa sum yatjjatapjjerïna (Hech. 17:11). Qhepatjja, Librot Yateqañataki Taman Tantachäwipa sat sutimpiw uñtʼasïna. Jichhajja, Taman Bibliat Yatjjatañataki sat sutimp uñtʼatäjjarakiwa ukat janiw jilat kullakanakan utanakapan apasjjeti, jan ukasti, Tantachasiñ Utanakanwa apasjje. Uka tantachäwinjja, libronakata, folletonakata ukat Yatiyañataki sat revistatwa yatjjatasiwayi. Ukat qalltatpachaw ukan arstʼapjjañapatakejj jilat kullakanakar chʼamañchtʼasïna. Cheqansa, nayratpachaw uka tantachäwejj Bibliat jukʼamp yatjjatañatakejj cristianonakar yanaptʼawayi. Ukhamasti, ¿uka tantachäwitakejj wakichtʼastanti, ukat ukan arstʼañatakejj chʼamachasiraktanti?\n¿Familjam Diosar yupaychañatak semanan tantachasipjjtati?\nDIOSAR FAMILJAM YUPAYCHAÑA\nAKA qhepa urunakanjja, familjama Bibliat yatjjatapjjañapatakiw Diosan markapajj jilat kullakanakar wal chʼamañchtʼawayi (2 Tim. 3:1). Amuytʼañataki, Hogar y Felicidad sat folletojja 1932 maranwa inglés arut apsusïna, uka qellqatajj akham sänwa: “Familianakajj utanakapanwa Bibliat yatjjatañ qalltapjjañapa” sasa. Ukat Yatiyañataki octubre 1, 1956 maran mistkäna uka revistajj akham sasaw cristian familianakar chʼamañchtʼarakïna: “Familian askipatakejja, utanwa familianakajj sapa semana Bibliat yatjjatapjjañapa” sasa. Ukat akham sasaw jisktʼäna: “Tantachäwir janïr sarkasajja, ¿Yatiyañataki revistat familjam yatjjatañatakejj tiempo apstʼasipjjtati?” sasa.\n2009 maranjja, familjam yatjjatapjjañapatakiw semanan apaski uka tantachäwinakajj mä jukʼa mayjtʼayasiwayi. Taman Bibliat Yatjjatañataki sat tantachäwejja, Diosan Arunakap Yatiyañatak Escuela ukat Yatiyañataki Tantachäwimp chikaw apasjjañapäna. ¿Kunatsa ukham mayjtʼayasiwayi? Diosan Apnaqäwipat Yatiyañataki enero, 2011 maran mistkäna uka qellqatajj akham sänwa: “Ukhamat familianakajj semanan mä aruma, Diosar yupaychañataki tiempo apstʼasipjjañapataki ukat familjamajj Diosar yupaychañ toqet suma wakichtʼatäpjjañapataki” sasa. Ukat akham sarakïnwa: ‘Uka arumajja, Bibliata ukat kunatï familiatakejj wakiski ukarjamaw yatjjatapjjañama’ sasa. *\nFamiliana Diosar Yupaychañataki Aruma tantachäwi apañajja, ¿kunatsa wali wakiskirejja? Uka tantachäwiw familianakarojj Diosar serviñan suma saytʼatäpjjañapatak yanaptʼi ukat tamarusa yanaptʼarakiwa. Amuytʼañataki, tamajj suma ladrillonakamp lurat mä utamp sasispawa (Hebreos 3:4-6 liytʼañataki). * Mä utan suma saytʼatäñapatakejja, cimientonakapajj sumäñapawa ukat suma ladrillonakamp lurtʼatäñaparakiwa. Cimientonakapatï jan sumäkaspa ukhajja, utajj allthaptjjaspawa. Maysa toqetjja, pʼakisir ladrillonakamp luratäspa ukhajja, suma cimientonïkasas ukhamarakwa utajj allthaptjjaspa. Cristian tamajj Criston yatichäwinakaparjam uttʼayatawa, ukajj suma cimientökaspas ukhamawa (1 Corintios 3:10-15 liytʼañataki). * Tamankirinakajj ladrillonakamp sasirakiwa. Cheqansa, familjama Bibliat yatjjatañaw Diosar jukʼamp confiyasiñatak yanaptʼistani, ukhamatwa ninar uñtat yantʼanak atipjañäni. Kunapachatï tamankir jilat kullakanakasa ukat familianakas Diosar yupaychañan suma saytʼatäpjje ukhajja, tamajj suma saytʼatarakiwa. Ukhamajja, ¿familjam Diosar yupaychañatak semanan tantachasipjjtati?\n^ tʼaqa 59 Familjam Diosar yupaychasajj kuna toqenakatsa yatjjatapjjasma ukwa aka qellqatajj qhanañchi: Diosan Apnaqäwipat Yatiyañataki enero, 2011.\n^ tʼaqa 60 Alajjpachar sarañatak ajllitäpki ukanakaruw Pablojj uka arunak säna (Heb. 3:1). Ukampis taqe cristianonakaw uka arunakarjam sarnaqañatak chʼamachasipjjañapa.\n^ tʼaqa 60 Uka qellqatat jukʼamp yatjjatañatakejja, La Atalaya julio 15, 1999 maran mistkäna uka revistat 12 janata 14 janakama, 15 tʼaqata 20 tʼaqakam uñjjattʼäta. Uka qellqatanak liytʼapjjañamataki ukat Familiana Diosar Yupaychañataki Aruma tantachäwin uka toqet yatjjatapjjañamatakiw chʼamañchtʼapjjsma.\n15. Diosan Arunakap Yatiyañatak Escuelajja, ¿kuna amtampis wakichasiwayi?\n15 Diosan Arunakap Yatiyañatak Escuela. Brooklyn (Nueva York) markan utjki uka Betel utan irnaqtʼkäna Carey Barber sat jilatajj akham sänwa: “Febrero 16, 1942 marana, mä lunes arumaw taqe jilatanakarojj mä escuelan qellqtʼayasiñatak Betel utan invittʼapjjetäna. Jichhajja, uka escuelajj Diosan Arunakap Yatiyañatak Escuela sasin uñtʼatäjjewa” sasa. Mä qawqha tiempotjja, Barber jilatajj Oraqpachan Jilïr Irpirinak taypinwa irnaqtʼjjäna. Jupajj akham saskakïnwa: ‘Uka escuela toqew Jehová Diosajj jichhürunakan markapar sum yatichaski’ sasa. Bibliat yatichapjjañapataki ukat Diosan arunakap yatiyapjjañapatakiw uka escuelajj jilatanakar wal yanaptʼäna. Ukatwa 1943 marat aksarojja, Curso en el Ministerio Teocrático sat folletojj taqe aka Oraqpachankir tamanakar apayasïna. Yatiyañataki octubre 15, 1943 maran mistkäna uka revistajj akham sänwa: ‘Diosan Arunakap Yatiyañatak Escuela sat tantachäwejja, Reinon yatichäwinakap sum yatichapjjañapatakiw Diosan servirinakapar yanaptʼi’ sasa (2 Tim. 2:15).\n16, 17. Diosan Arunakap Yatiyañatak Escuelajj janiw kunjamsa arstʼasiñapa ukak yatichkänti, ¿kunatsa ukham sistan?\n16 Qalltanjja, jaqenak nayraqatan arstʼañajj walja jilatanakatakejj chʼamänwa. Clayton Woodworth (yoqa) sat jilatajj 1943 maran uka escuelar qellqtʼayaskäna ukhajja, kunjamsa jikjjatasïna uk akham sasaw qhanañchäna: “Jaqenak nayraqatan arstʼañajj nayatakejj wali chʼamapunïnwa. Jachʼa lajjranïkiristsa ukhamwa amuyasiyäta. Lakajas qʼal wañkatiri. Awisajj wali jachʼata jan ukajj juchʼus arumpiw parlirïta” sasa. Ukampis jukʼamp sum arstʼañ yateqjjäna ukhajja, jachʼa tantachäwinakan arstʼañapatakiw uka jilatar invittʼapjjäna. Uka escuelanjja, janiw kunjamsa sum arstʼaspa ukak yateqkänti, jan ukasti, altʼat chuymanïñasa ukat Jehová Diosar confiyañas kunja askisa ukwa jilatajj yateqarakïna. Jupajj akham sänwa: “Taman khitis arstʼakispawa. Ukampis mä arstʼiritï sum wakichtʼaschi ukat Jehová Diosar taqe chuyma confiychi ukhajja, istʼirinakajj sumwa istʼapjjani ukat arstʼäwipatsa yateqapjjarakiniwa” sasa. Uka jilatan awkipajja, ina chʼusat juchañchatäsaw 1918 maran Rutherford sat jilatampi ukat yaqha jilatanakamp chikajj carcelan jistʼantat uñjasïna.\n17 Khä 1959 maranjja, kullakanakaruw uka escuelar qellqtʼayasipjjañapatakejj invittʼasjjarakïna. Jachʼa tantachäwin ukajj yatiyaskäna ukhajja, kunjamsa jikjjatasïna uk akham sasaw Edna Bauer kullakajj qhanañchi: “Kullakanakajj kunja kusisitas jikjjatasipjjerïta uk janipuniw armaskti. Jichhajja, kullakanakajj wakichtʼasipjjarakisapänwa” sasa. Cheqas walja jilat kullakanakaw Jehová Diosamp yatichayasiñatakejj Diosan Arunakap Yatiyañatak Escuelarojj qellqayasiwayapjje. Jichhürunakanjja, semanan apaski uka tantachäwi toqejj Diosajj wakichtʼaskakistuwa (Isaías 54:13 liytʼañataki).\n18, 19. 1) Diosan arunakap sum yatiyañatakejja, ¿kunjamsa Diosajj yatichaskakistu? 2) ¿Kunatsa tantachäwinakan qʼochtanjja? (“ Cheqa yatichäwinakat qʼochuña” siski uka recuadro uñjjattʼäta.)\n18 Yatiyañataki Tantachäwi. 1919 maratwa yatiyir sarañatakejj tantachäwinakajj apasjjäna. Uka maranjja, Bibliat apstʼat qellqatanak lakirapkäna ukanakakiw uka tantachäwir sarapjjäna. 1923 maranjja, Yatiyañataki Tantachäwejj phajjsin mä kutikiw apasïna, ukarojj tamankir taqpach jilat kullakanakaw sarapjjañapäna. 1928 maranjja, ‘sapa semanaw uka tantachäwejj apasiñapa’ sasaw yatiyasïna. Ukat 1935 maran Yatiyañataki sat revistajj mistkäna ukanjja, Director sat qellqatarjamaw Yatiyañataki Tantachäwejj apasiñapa sasaw tamanakar chʼamañchtʼasïna (qhepatjja uka qellqatajj Informador ukat Diosan Apnaqäwipat Yatiyañataki sutinakamp uñtʼatäjjänwa). Mä qawqha tiempotjja, taqe tamanakanwa uka tantachäwi toqejj yatichasjjäna.\n19 Jichhürunakanjja, ukhamarakiw Diosan arunakap sum yatiyañatakejj semanan apaski uka tantachäwi toqejj Diosajj sum yatichistu (Mat. 10:5-13). Jumatï Tantachäwin yatjjatañataki sat qellqata katoqstajja, ¿wakichtʼastati, ukat ukan utjki uka ewjjtʼanakarjam yatiyañatakejj chʼamachasiraktati?\nWali wakiskir tantachäwi\nNayrïr patak maranakatpachwa cristianonakajj Jesusan jiwäwip amtañatakejj sapa mara tantachasipjjañapäna (20 tʼaqa uñjjattʼäta)\n20-22. 1) ¿Kunatsa Jesusan jiwäwip amtanjja? 2) Jesusan jiwäwipa amtañatak sapa mara tantachasiñajja, ¿kunjamsa yanaptʼtamjja?\n20 Jesusan arkirinakapajj jutañapkamaw jupan jiwäwip amtapjjañapäna. Kunjamtï Pascua fiestajj sapa marajj amtaskäna, ukhamarakiw Criston jiwatapajj amtasiñapäna (1 Cor. 11:23-26). Sapa maraw uka tantachäwirojj millón millón jaqenakajj sarapjje. Ajllit cristianonakajja, Jesucristomp chik apnaqaniñatak mä suytʼäwinïpjjatapwa uka tantachäwin amtapjje (Rom. 8:17). Ukatjja, yaqha uwijanakjam uñtʼatäpki ukanakarojja, Diosan uttʼayat Reyir jan jitheqtas servipjjañapataki ukat jupatakjam sarnaqañatakiw yanaptʼaraki (Juan 10:16).\n21 Russell jilatasa yanapirinakapasa, Santa Cena amtañajj wali wakiskirïtapwa amuyapjjäna, ukat ‘maran mä kutikiw amtasiñapa’ sasaw sapjjarakïna. Yatiyañataki abril 1880 maran mistkäna uka revistajj akham sänwa: “Pittsburgh markanjja, walja maranakaw [...] Pascua [jan ukajj Jesusan jiwäwip] amttanjja ukat tʼantʼa manqtʼapjjta vino umtʼapjjarakta, ukanakajj Tatitusan jañchipa ukat wilapa sañwa muni” sasa. Mä qawqha tiempotjja, kuna uruntï Criston jiwäwipajj amtasiñapäkäna uka urutakiw jachʼa tantachäwinak apañ amtapjjarakïna. Uka tantachäwinakat mayajja, 1889 maranwa apasïna, ukarojj 225 jaqenakaw sarapjjäna ukat 22 jilat kullakanakaw bautisasipjjarakïna.\n22 Jichhürunakanjja, Jesusan jiwäwipajj janiw jachʼa tantachäwinakan amtasjjeti. Ukampis utas jakʼan jakapki ukanakaruw uka tantachäwir sarapjjañapatak invitʼtanjja, ukajj Tantachasiñ Utanakana jan ukajj alquilat yaqha utanakanwa apasispa. 2013 maranjja, 19 millonats jilaw Jesusan jiwäwip amtañatak tantachasiwaytanjja. Cheqas Jesusan jiwäwip amtañatak tantachäwir sarañasa ukat uka tantachäwir sarapjjañapatak yaqhanakar invittʼañasa, jiwasatakejj wali askiwa. Ukhamajj uka tantachäwiru jutapjjañapatakejja, ¿taqe jaqenakar invittʼañatak chʼamachasisktanti?\nKunjamsa tantachäwinak uñjtanjja\n23. ¿Kunjamsa tantachäwinak uñjtan?\n23 Jehová Diosan servirinakapajja, tantachäwinakar sarañajj janiw wali chʼamäkaspasa ukham uñjktanti (Heb. 10:24, 25; 1 Juan 5:3). David reyejja, Jehová Diosar yupaychañatakiw templor wal sarañ munäna (Sal. 27:4). Cheqas Diosar munasipkäna ukanakamp chikaw Diosar yupaychañ munäna (Sal. 35:18). Jesusat amuytʼarakiñäni. Jiskʼäskäna ukhatpachaw kawkintï Awkipar yupaychapkäna uka utar wal sarañ munäna (Luc. 2:41-49).\nKunjamsa Diosan Reinopar uñjtan ukwa tantachäwinakar wal sarañ munatasajj uñachtʼayi\n24. Tantachäwinakar sarasajja, ¿kunsa uñachtʼaytan?\n24 Tantachäwinakar sartan ukhajja, Jehová Diosar wal munasitasa ukat jilat kullakanakar chʼamañchtʼañ munataswa uñachtʼaytanjja. Ukatjja, kunjamsa Diosan Reinopatakjam sarnaqsna uk yateqañ munataswa uñachtʼayaraktanjja, cheqas tantachäwinakanwa ukanak jilpach yateqtanjja. Janiw ukakïkiti, Jesucristo Reyin arkiriparu jaqenakar tukuyañataki ukat jupanakar wakichtʼañatakiw uka tantachäwinakajj yanaptʼistu ukat chʼam churarakistu, Diosan Reinopaw uk lurañatakejj jichhürunakan wal yanaptʼaski (Mateo 28:19, 20 liytʼañataki). Cheqansa, kunjamsa Diosan Reinopar uñjtan ukwa tantachäwinakar wal sarañ munatasajj uñachtʼayi. Ukhamajja, ¡tantachäwinakas wali askit uñjasipkakiñäni!\n^ tʼaqa 2 Tantachäwinakarus sarkstanjja, sapa mayni jan ukajj familjama Bibliat yatjjatañataki tiempo apstʼasiñasajj askiwa.\n^ tʼaqa 9 2013 maranjja, taman arstʼañatakejj 180 bosquejonakaw utj-jjäna.\n¿Sapa mayni tantachäwinakat kunsa amuyta?\n¿Tantachäwinakar sarasajj kunsa uñachtʼaytanjja? Uk qhanañchtʼam.\nDIOSAN MARKAPAR MAYACHTʼAÑATAK TANTACHÄWINAKA\nJEHOVÁ DIOSAJJ israelit chachanakarojj akham sänwa: “Taqe chachanakasti maranjja kimsa kutiw [Jerusalenar] jutapjjañapa” sasa (Éxo. 23:14-17; Lev. 23:34-36). Ukatwa Jesusan José uywir awkipajj familiapamp chikajj Jerusalén markar Diosar yupaychañatak saräna, mayni israelitanakas ukhamarakwa lurapjjäna. Jichhürunakanjja, Diosan servirinakapajj ukhamarakiw kimsa jachʼa tantachäwinak maran apapjje. Yaqhep jachʼa tantachäwinakajj jan armkañapunïnwa, kunjamsa Diosan markapajj qhepa urunakan nayrar sartawayi ukaw uka tantachäwinakan yatiyasïna. Ukwa jichhajj mä qawqhanak uñjañäni.\n1919: Cedar Point (Ohio, Estados Unidos)\nNayrïr Jachʼa Chʼajjwäwi qhepatwa uka jachʼa tantachäwejj apasïna.\nWasitat yatiyapjjañapatakiw jilat kullakanakar chʼamañchtʼasïna.\nLa edad de oro revistan utj-jjatapwa yatiyasïna (jichhajj uka revistajj ¡Despertad! satäjjewa).\n1922: Cedar Point (Ohio)\n“Diosan Reinopa” sat arstʼäwi toqew jilat kullakanakarojj jukʼamp yatiyapjjañapatak chʼamañchtʼasïna. Arstʼir jilatajj jan armkañ aka arunakwa säna: “Ukhamasti, Reyita ukat Reinopat yatiyapjjam, yatiyapjjam, yatiyasipkakim” sasa.\n1931: Columbus (Ohio)\nJehová Diosan Qhanañchirinakapa sutimp uñtʼatäjjañäniwa sasaw yatiyasïna.\nApocalipsis 7:9 qellqatan parlki uka ‘walja jaqenakajja’, aka Oraqenwa wiñayatak jakapjjani sasaw uka tantachäwin qhanañchasïna.\n1942: Asamblea Teocrática del Nuevo Mundo, 85 markanakanwa uka tantachäwejj apasïna\nApocalipsis 17 jaljan jikjjataski uka profeciajj kamsañsa muni ukwa “¿Sumankañajj wiñayatakit utjani?” sat arstʼäwejj sum amuytʼayäna. Ukat Payïr Jachʼa Chʼajjwäwi qhepatjja, Diosan Reinopankirinakaruw tantachtʼasini sasaw qhanañchasirakïna.\n1950: “Aumento de la Teocracia” sat Jachʼa Tantachäwi\nTraducción del Nuevo Mundo de las Escrituras Griegas Cristianas sat Bibliaw inglés arut apsusïna.\n1958: “Voluntad Divina” sat Walja Markanakat Jachʼa Tantachäwi (Nueva York)\nUka tantachäwirojja, 250.000 jilat kullakanakaw 123 markanakat sarapjjäna, mä markan ukham jachʼa tantachäwejj janiw uñjasiwaykiti.\n1961: “Adoradores Unidos” sat Jachʼa Tantachäwi\nTraducción del Nuevo Mundo de las Santas Escrituras sat Bibliaw inglés arut phoqatpach apsusïna.\n1992: “Portadores de Luz” sat Kimsa Uru Jachʼa Tantachäwi (San Petersburgo, Rusia)\nWalja markanakat jachʼa tantachäwejj Unión Soviética satäkäna uka cheqanwa apasïna, uka mara nayrajj janiw ukham jachʼa tantachäwejj uka markan apaskänti.\n1993: “Enseñanza Divina” sat Kimsa Uru jachʼa Tantachäwi (Kiev, Ucrania)\nUka jachʼa tantachäwinwa 7.042 jilat kullakanakajj bautisasipjjäna.\n2011: “Reinomampisti apnaqapjjeta” sat Kimsa Uru Jachʼa Tantachäwi\nDaniel 2 qellqatajj jachʼa jaqet parlki uka profeciajj kamsañs muni ukwa sum amuyawaytanjja. Hierrompi ukat ñeqʼempi lurat kayunakapajja, potencia mundial angloamericana ukamp sasiwa ukat Diosan Reinopajj tukjir jutkani ukhajja, ukaw taqe markanakjjar munañanïskani, sasaw qhanañchasïna.\n2014: “Diosan Reinop thaqasipkakiñäni” sat Kimsa Uru Jachʼa Tantachäwi\nCriston patak maranak apnaqjjatapwa yatiyasiwayi.\n‘CHEQA YATICHÄWINAKAT QʼOCHUÑA’\nJEHOVÁ DIOSAR qʼochusa ukat Jupat qʼochusaw servirinakapajj Jupar yupaychañ munapjjatap uñachtʼayapjje. Amuytʼañataki, Jehová Diosajj israelitanakar Wila Qotan egipcionakat qhespiykäna ukhajja, Diosar yuspärañatakiw israelitanakajj taqe chuym qʼochupjjäna (Éxo. 15:1-21). Tiempompejja, qʼochusaw Jehová Diosarojj templon yupaychasïna (1 Cró. 23:4, 5; 25:7). Nayrïr patak maranakanjja, Jesusasa ukat arkirinakapasa qawqsa Jehová Diosar munasipjjäna ukwa qʼochusajj uñachtʼayapjjäna (Mat. 26:30; Efe. 5:19).\nRussell jilatasa ukat yanapirinakapasa, cheqa yatichäwinak qhanstayañ qalltapkäna ukhatpachaw cristianonakajj Jehová Diosar yupaychañatak qʼochtanjja, ukatakejj kunayman qʼochuñ libronakaw utjawayi. Yatiyañataki febrero 15, 1896 maran mistkäna uka revistanjja, qʼochunak qʼochuñajj kunja askisa uk akham sasaw qhanañchäna: “Cheqa yatichäwinakat qʼochuñaw Diosan servirinakaparojj uka yatichäwinak jan armañataki ukat chuymar katoqañatakejj yanaptʼi” sasa.\nFamiljam yatjjatatamajj ¿wali yateqtʼañ munañjamäspati?\nKunjamsa yaqha markankir familianakajj familjam Diosar yupaychapjje uk yatjjatam ukat ukham lurañatak yanaptʼanak jikjjatam.\nTaqe jilat kullakanakasa